**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1η Φεβρουαρίου 2021, ημέρα Δευτέρα και ώρα 12.15΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις». (2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Οικονομικών, κ. Χρήστος Σταϊκούρας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Αθανάσιος Θανόπουλος, Πρόεδρος της Ελληνικής Στατιστικής Αρχής (ΕΛΣΤΑΤ), Μαρία Αντωνιάδου, Πρόεδρος της Ένωσης Συντακτών Ημερήσιων Εφημερίδων Αθηνών (ΕΣΗΕΑ), Νίκος Ζωητός, Νομικός Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ), Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδος (ΟΕΕ), Γεώργιος Ξηρογιάννης, Αναπληρωτής Γενικός Διευθυντής του Συνδέσμου Επιχειρήσεων και Βιομηχανιών (ΣΕΒ), Αντώνιος Μέγγουλης, Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Γεώργιος Καββαθάς, Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Δημήτριος Γερογιάννης, Διευθύνων Σύμβουλος της Αεροπορίας Αιγαίου Α.Ε. (AEGEAN AIRLINES), Στράτος Παραδιάς, Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ), Πέτρος Φιλίππου, Δήμαρχος Σαρωνικού, Λουκάς Δημήτριος, Δήμαρχος Λαυρεωτικής, Σοφοκλής Παναγιώτου, Πρόεδρος της Ελληνικής ένωσης Ζυθοποιών, και Χάρης Μαυράκης, Γενικός Γραμματέας του Συνδέσμου Ελλήνων Παραγωγών Αποσταγμάτων και Αλκοολούχων Ποτών (ΣΕΑΟΠ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Εμμανουήλ Συντυχάκης, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλή σας μέρα.

Αρχίζει η συνεδρίαση μας. Σήμερα έχουμε καλεσμένους φορείς, τους οποίους θα ακούσουμε, σχετικά με το νομοσχέδιο του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

Τον λόγο έχει ο κ. Καράογλου, Εισηγητής της Πλειοψηφίας.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Σήμερα, αυτή την ώρα, κηδεύεται ένας πρώην συνάδελφός μας, ο οποίος τη συγκεκριμένη Επιτροπή, τη Διαρκή Επιτροπή Οικονομικών Υποθέσεων την υπηρέτησε για δεκατρία χρόνια, από τα οποία τον ενάμισι χρόνο ως Υφυπουργός Οικονομικών, αρμόδιος για τα φορολογικά. Είναι ο Αδάμ Ρεγκούζας. Θεωρώ ως ελάχιστο δείγμα τιμής στη μνήμη του συναδέλφου μας, μιας που σήμερα δεν υπάρχει συνεδρίαση της Ολομέλειας να αποτίσουμε ενός λεπτού σιγή στη μνήμη του.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συμφωνώ απολύτως.

Να κρατηθεί ενός λεπτού σιγή για τον αείμνηστο Αδάμ Ρεγκούζα.

*(Στο σημείο αυτό τηρείται ενός λεπτού σιγή)*

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Συλλυπητήρια στους οικείους του και από εμάς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Βεβαίως, από την ελληνική Κυβέρνηση και από όλες τις πτέρυγες της Βουλής συλλυπούμαστε τους οικείους του. Εγώ είχα προσωπικά μία εξαιρετική συνεργασία. Με τον αείμνηστο είχαμε συνυπηρετήσει σε διαδοχικές κυβερνήσεις. Ένας εξαιρετικός Βουλευτής που αγωνίστηκε και για την ιδιαίτερη πατρίδα του, αλλά και για πάρα πολλά θέματα που αφορούσαν την εθνική οικονομία.

Εισερχόμαστε στην ακρόαση των φορέων.

Τον λόγο έχει ο κ. Αθανάσιος Θανόπουλος, Πρόεδρος της Ελληνικής Στατιστικής Αρχής (ΕΛΣΤΑΤ).

**ΑΘΑΝΑΣΙΟΣ ΘΑΝΟΠΟΥΛΟΣ (Πρόεδρος της Ελληνικής Στατιστικής Αρχής (ΕΛΣΤΑΤ)):** Σας ευχαριστώ πολύ.

Αξιότιμε κύριε Πρόεδρε, αξιότιμοι κύριοι Υπουργοί, αξιότιμες κυρίες και κύριοι Βουλευτές, οι Γενικές Απογραφές -αναφέρομαι στην απογραφή γεωργίας, κτηνοτροφίας και στις απογραφές κτιρίων, πληθυσμού και κατοικιών- αποτελούν ευρείας κλίμακας στατιστικές εργασίες της ΕΛΣΤΑΤ, με σκοπό τη συλλογή αντικειμενικών στατιστικών πληροφοριών για το σύνολο της χώρας μας.

Όπως, ήδη, γνωρίζετε οι Γενικές Απογραφές διενεργούνται, κάθε δέκα χρόνια, ενώ, λόγω της σπουδαιότητας και πολυπλοκότητάς τους, η εκάστοτε απογραφή χαρακτηρίζεται, διαχρονικά, ως η μεγαλύτερη επιχείρηση που διεξάγει το κράτος σε περίοδο ειρήνης.

Η απογραφή του 2021 αποτελεί ορόσημο, μιας και συμπίπτει με τα 200 χρόνια από την Ελληνική Επανάσταση. Είναι άξιο αναφοράς, ότι η πρώτη απογραφή πληθυσμού που έγινε στην Ελλάδα, ήταν η απογραφή του 1828, όταν Κυβερνήτης της χώρας ήταν ο Ιωάννης Καποδίστριας και μάλιστα, έγινε αναδρομική εκτίμηση του πληθυσμού της χώρας το 1821.

Σύντομα θα κυκλοφορήσει από την ΕΛΣΤΑΤ ένα λεύκωμα που φτιάχνουμε, το οποίο θα περιγράφει όλες τις απογραφές που έγιναν στη χώρα και τις συνθήκες και τις δυσκολίες που αντιμετώπισε η κάθε μία από αυτές.

Η απογραφή γεωργίας και κτηνοτροφίας διενεργήθηκε, για πρώτη φορά, το έτος 1860. Τα αποτελέσματα των απογραφών αποτελούν οδηγό για την αποτελεσματική άσκηση οικονομικής, κοινωνικής και περιβαλλοντικής πολιτικής, ενώ καλύπτουν μία σειρά από διεθνείς υποχρεώσεις της χώρας. Μιλάμε για ενωσιακή νομοθεσία, διαβίβαση στοιχείων σε διεθνείς οργανισμούς και λοιπά.

Ειδικότερα, αναφορικά με τις απογραφές κτιρίων, πληθυσμών και κατοικιών, αυτές διενεργούνται, βάσει του Κανονισμού 763/2008 και έχουν σκοπό τη συγκέντρωση πρόσφατων και έγκυρων στοιχείων για τα δημογραφικά, οικονομικά, κοινωνικά χαρακτηριστικά του πληθυσμού, καθώς και τις συνθήκες στέγασής του.

Στο σημείο αυτό, θα ήθελα να κάνω την επισήμανση, ότι μέσω της απογραφής αυτής θα εκτιμηθεί -και είναι σημαντικό αυτό να το ξέρουμε- ο μόνιμος πληθυσμός της χώρας, δηλαδή, οι κάτοικοι που διαμένουν μόνιμα σε κάθε Περιφέρεια, Περιφερειακή Ενότητα, Δήμο, Δημοτική Ενότητα, Κοινότητα και αυτοτελή οικισμό, ανεξαρτήτως ιθαγένειας και καθεστώτος διαμονής.

Ταυτόχρονα, θα γίνει εκτίμηση του νόμιμου πληθυσμού της χώρας, δηλαδή, η απαρίθμηση των δημοτών κάθε Δήμου και Δημοτικής Ενότητας, βάσει του νόμιμου πληθυσμού. Σύμφωνα με το άρθρο 54 του Συντάγματος γίνεται η κατανομή των βουλευτικών εδρών σε επιμέρους εκλογικές περιφέρειες. Οπότε έχουμε δυο κατηγορίες πληθυσμού, οι οποίες μπορούν να εκτιμηθούν, μέσω της απογραφής: ο μόνιμος πληθυσμός της χώρας και ο νόμιμος πληθυσμός της χώρας.

Ο αρχικός σχεδιασμός για τη συλλογή των στοιχείων της απογραφής πληθυσμού και κατοικιών προέβλεπε τη συμπλήρωση έντυπων ερωτηματολογίων και προσωπική συνέντευξη. Δεδομένου των συνθηκών που διαμορφώθηκαν, λόγω της πανδημίας της νόσου του κορονοϊού, τροποποιήσαμε τη μεθοδολογία συλλογής, προκειμένου να διασφαλίσουμε την υγειονομική προστασία του πληθυσμού. Η ΕΛΣΤΑΤ θα αξιοποιήσει όλα τα μέσα της σύγχρονης τεχνολογίας, ενώ έχει αναπτύξει μία ειδική ηλεκτρονική εφαρμογή, web εφαρμογή, στην οποία, όσοι επιθυμούν, να μπορούν να αυτοαπογραφούν.

Αξίζει στο σημείο αυτό, να αναφέρω ότι σε κάθε απογραφή απαιτείται μόνο ένας εκπρόσωπος του νοικοκυριού, αυτός που παλιότερα λέγαμε ο αρχηγός του νοικοκυριού και τώρα μπορούμε να το πούμε ο εκπρόσωπος του νοικοκυριού, ο οποίος θα απογράψει όλα τα μέλη του νοικοκυριού του. Για τα νοικοκυριά που, είτε δεν έχουν τη δυνατότητα, είτε τις γνώσεις, να αυτοαπογραφουν με ηλεκτρονικό τρόπο, θα γίνει κανονική συνέντευξη και γι’ αυτό έχουμε εξασφαλίσει τη λήψη όλων των απαραίτητων μέτρων για την προστασία της δημόσιας υγείας.

Σας διαβεβαιώ, ότι η απογραφή αυτή, παρά τις πρωτόγνωρες συνθήκες που βιώνει η χώρα μας, θα είναι η, πλέον, πετυχημένη στην ιστορία και έχουμε σκοπό να προσεγγίσουμε και να καταγράψουμε το σύνολο του πληθυσμού, ανεξαρτήτως του τόπου διαμονής ή του καθεστώτος διαμονής του. Για ομάδες πληθυσμού που διαμένουν σε συλλογικές δομές, όπως για παράδειγμα, σε ιδρύματα, νοσοκομεία, καταυλισμούς, δομές προσφύγων, που δεν υπάρχει, φυσικά, η δυνατότητα αυτοαπογραφής, ειδικά κλιμάκια της ΕΛΣΤΑΤ, μαζί με τους απαραίτητους συνοδούς, όπου αυτό κρίνεται αναγκαίο, θα επισκεφτούν τις δομές αυτές και θα κάνουν την καταγραφή τους με την παραδοσιακή διαδικασία της συνέντευξης.

Είμαστε σε συνεργασία με το Υπουργείο Μετανάστευσης και Ασύλου, το Υπουργείο Εργασίας, αλλά και την Ύπατη Αρμοστεία για τους πρόσφυγες, την UNICEF και άλλους φορείς, προκειμένου να μπορέσουν να προσεγγίσουμε τις δομές αυτές αποτελεσματικά και με σεβασμό προς τους συνανθρώπους μας που διαμένουν σε αυτές.

Αξίζει να ενημερώσω τα μέλη της Επιτροπής και για τον σχεδιασμό του ερωτηματολογίου της απογραφής, ο οποίος έχει ξεκινήσει, ήδη, από το 2018. Πολλές από τις ερωτήσεις, που οι πολίτες θα πρέπει να απαντήσουν, αναφέρονται στον Ευρωπαϊκό Κανονισμό 763/2008, όπως είπα πριν. Είναι, δηλαδή, υποχρεωτικές για τη χώρα μας, ενώ οι υπόλοιπες έχουν προκύψει, ύστερα από διάλογο και εξαντλητική μελέτη, με γνώμονα τις ανάγκες της χώρας για στατιστική πληροφόρηση.

Η απογραφή δεν είναι η κατάλληλη μέθοδος συλλογής στατιστικών στοιχείων για τη συλλογή πληροφοριών που αφορούν σε ευαίσθητα χαρακτηριστικά του πληθυσμού. Ένα παράδειγμα τέτοιου χαρακτηριστικού είναι η υγεία. Για τη στατιστική πληροφόρηση που αναφέρεται σε αυτά τα χαρακτηριστικά, προκρίνεται η διενέργεια ειδικά σχεδιασμένων ερευνών, κάποιους από τις οποίες, ήδη, ενεργεί η ΕΛΣΤΑΤ, με τη συνεργασία εξειδικευμένων απογραφέων και επιστημόνων, οι οποίοι έχουν, για κάθε περίπτωση, τις απαιτούμενες γνώσεις και την εμπειρία για την προσέγγιση του συγκεκριμένου πληθυσμού.

Θα πρέπει να επισημανθεί, ότι σε προσπάθειες συμπερίληψης στο ερωτηματολόγιο της απογραφής ερωτημάτων, που αφορούσαν, για παράδειγμα, άτομα με αναπηρία στην απογραφή του 1991, παρά το γεγονός, ότι η διατύπωση ήταν αρκετά σαφής, τα συλλέχθεντα στοιχεία κρίθηκαν χαμηλής αξιοπιστίας και τα σχετικά αποτελέσματα δεν είχαν δημοσιευθεί. Υπάρχει, δηλαδή, ο κίνδυνος να υποεκτιμηθεί σημαντικά μία, ιδιαίτερα, σημαντική ομάδα πληθυσμού, όπως είναι τα άτομα με αναπηρία. Όπως γνωρίζετε πολύ καλά, όταν μιλάμε για αναπηρία, δεν μιλάμε μόνο για κινητική αναπηρία. Πολλές από τις κατηγορίες αναπηρίας υποδηλώνονται λόγω στερεοτύπων που υπάρχουν στην κοινωνία μας. Ο κίνδυνος είναι, κάνοντας και έχοντας αυτόν τον τύπο απογραφής-καταγραφής, μέσω του εκπροσώπου του νοικοκυριού, να υπάρξει υποεκτίμηση συγκεκριμένων τύπων αναπηρίας.

Για εμάς στην ΕΛΣΤΑΤ είναι σημαντικό, μέσω των αποτελεσμάτων της απογραφής να μην αδικηθεί καμία ομάδα του πληθυσμού. Το γεγονός και μόνο, ότι στην απογραφή απαντά ένας εκπρόσωπος του νοικοκυριού, για το σύνολο των μελών του, κάνει τις ερωτήσεις που αναφέρονται σε ευαίσθητα προσωπικά δεδομένα επισφαλείς για την ακριβή αποτύπωση της πραγματικής κατάστασης.

Τέλος, επανέρχομαι στο ερώτημα, που, κατά καιρούς, έχουμε δεχτεί. Δηλαδή, γιατί τώρα απογραφή και γιατί δεν αναβάλουμε την απογραφή, για μία άλλη χρονιά, που οι συνθήκες θα είναι, ενδεχομένως, καλύτερες. Η απάντηση σε αυτό, είναι ότι η χώρα μας είναι υποχρεωμένη να διαβιβάσει στοιχεία βάσει του Ευρωπαϊκού Κανονισμού.

Δυστυχώς, σε αντίθεση με άλλες χώρες που έχουν μακρά παράδοση σε ποιοτικά μητρώα πληθυσμού, διοικητικά μητρώα πληθυσμού και, κυρίως, σε διασυνδεδεμένα μητρώα, η χώρα μας δεν είναι ακόμη έτοιμη, να καλύψει τις ανάγκες της για στατιστική πληροφόρηση τέτοιου μεγέθους και με αυτόν τον τρόπο.

Τα αποτελέσματα αυτής της απογραφής θα αξιοποιηθούν για την κατάρτιση στατιστικών μητρώων κτιρίων και πληθυσμού, σύμφωνα με το νέο Ευρωπαϊκό Μεθοδολογικό Πλαίσιο, το οποίο προβλέπει την παροχή στην Ευρωπαϊκή Στατιστική Υπηρεσία δημογραφικών στοιχείων απογραφικού τύπου σε ετήσια βάση. Έχουμε, ήδη, μία πολύ καλή συνεργασία με το Υπουργείο Ψηφιακής Διακυβέρνησης για τους σκοπούς αυτούς.

Αναφορικά με την απογραφή γεωργίας-κτηνοτροφίας, αυτή διενεργείται σε όλα τα κράτη-μέλη της Ευρωπαϊκής Ένωσης σύμφωνα με τον Ευρωπαϊκό Κανονισμό 2018/1091, σχετικά με τις ενοποιημένες στατιστικές για τις γεωργικές εκμεταλλεύσεις και τις συστάσεις του Παγκόσμιου Οργανισμού Τροφίμων και Γεωργίας του ΟΗΕ. Σκοπός της απογραφής είναι η συλλογή αντικειμενικών ποσοτικών πληροφοριών, που αφορούν στη διάρθρωση του γεωργικού ή κτηνοτροφικού τομέα, με στόχο τον προσδιορισμό των βασικών χαρακτηριστικών της δομής όλων των γεωργικών και κτηνοτροφικών εκμεταλλεύσεων, τα οποία συνθέτουν την εικόνα της ελληνικής γεωργίας και κτηνοτροφίας.

Μεταξύ άλλων, η απογραφή αυτή συγκεντρώνει στοιχεία απαραίτητα για τη χάραξη της αγροτικής, οικονομικής, κοινωνικής και περιβαλλοντικής πολιτικής, σε εθνικό, περιφερειακό και τοπικό επίπεδο, ενώ, παράλληλα, τα στοιχεία αυτά είναι απαραίτητα για τον καθορισμό της Κοινής Γεωργικής Πολιτικής της Ευρωπαϊκής Ένωσης και την παρακολούθηση της εφαρμογής των νέων μέτρων για την αγροτική ανάπτυξη.

Δεδομένων των συνθηκών που διαμορφώθηκαν, λόγω της πανδημίας, κι εδώ έχουμε μία νέα προσέγγιση, που βασίζεται στην ηλεκτρονική αυτοαπογραφή, μέσω ειδικά σχεδιασμένης web εφαρμογής. Στις περιπτώσεις, κατά τις οποίες δεν είναι δυνατή η ηλεκτρονική αυτοαπογραφή, η συμπλήρωση των ερωτηματολογίων θα γίνεται, μέσω συνεντεύξεων, με ραντεβού, που όμως αυτά τα ραντεβού, πλέον, θα γίνονταν σε δημοτικά κοινοτικά καταστήματα ή μέσω τηλεφωνικής επικοινωνίας και κατ’ εξαίρεση σε συνέντευξη με φυσική παρουσία, λαμβάνοντας όλα τα μέτρα προστασίας δημόσιας υγείας.

Δεν θέλω να σας κουράσω με περισσότερες λεπτομέρειες. Από πλευράς μου, θέλω να σας διαβεβαιώσω, ότι όλοι εμείς στην ΕΛΣΤΑΤ είμαστε προσηλωμένοι στο καθήκον μας προς την Πολιτεία και τους Έλληνες πολίτες για ποιοτικά και αξιόπιστα στατιστικά στοιχεία, τόσο μέσω των απογραφών, όσο και μέσω των υπολοίπων ερευνών.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Μαρία Αντωνιάδου, Πρόεδρος της Ένωσης Συντακτών Ημερήσιων Εφημερίδων Αθηνών.

**ΜΑΡΙΑ ΑΝΤΩΝΙΑΔΟΥ (Πρόεδρος της Ένωσης Συντακτών Ημερήσιων Εφημερίδων Αθηνών (ΕΣΗΕΑ)):** Ευχαριστώ πολύ, κύριε Πρόεδρε, και καλό σας μήνα.

Με τη διάταξη του άρθρου 40 του παρόντος νομοσχεδίου ρυθμίζεται ένα χρόνιο πρόβλημα, που αφορά στους μισθούς και στις αποζημιώσεις των εργαζομένων σε επιχειρήσεις, οι οποίες έχουν τεθεί σε ειδική διαχείριση. Η έως τώρα εμπειρία από τη λειτουργία του θεσμού της ειδικής διαχείρισης, έχει δείξει σε εμάς τους συνδικαλιστικούς εκπροσώπους των εργαζομένων στα Μ.Μ.Ε., ότι οι μισθοί και οι αποζημιώσεις των συναδέλφων μας αποτελούν αντικείμενο πολύχρονων δικαστικών αγώνων.

Κατά συνέπεια, είναι, ιδιαίτερα, θετική η νομοθετική πρωτοβουλία ερμηνείας της διάταξης του άρθρου 77, του ν.4307, ώστε οι μισθοί και οι αποζημιώσεις των εργαζομένων, οι οποίοι είχαν ενεργές συμβάσεις, κατά τη διάρκεια της ειδικής διαχείρισης, να ικανοποιούνται, κατά προτεραιότητα, ως έξοδα της διαδικασίας.

Θέλω, να τονίσω ότι τα σωματεία στο χώρο των Μ.Μ.Ε. και, πρωτίστως, η ΕΣΗΕΑ, ως η μεγαλύτερη δημοσιογραφική ένωση της χώρας, βίωσαν με τρόπο αρνητικό το πρωτοφανές ερμηνευτικό κενό του ν.4307, καθώς και την καθυστέρηση της διαδικασίας, η οποία έφερε σε δεινή οικονομική θέση εκατοντάδες συναδέλφους κάθε ειδικότητας, που έχασαν τις εργασίες εργασίας τους και έως σήμερα δεν έχουν αποζημιωθεί. Ο θεσμός της ειδικής διαχείρισης, δυστυχώς, δεν εγγυάται τις θέσεις εργασίας. Θα ήταν, όμως, άδικο, έως και τραγικό, εκτός από την απώλεια των θέσεων εργασίας, να χάνονται οι μισθοί και οι αποζημιώσεις πολλών δεκαετιών των εργαζομένων της αφερέγγυας επιχείρησης.

Χαρακτηριστικά, μπορώ να σας αναφέρω τον δημοσιογραφικό οργανισμό Λαμπράκη, όπου κι εγώ εργάστηκα, επί είκοσι χρόνια, τέθηκε σε ειδική διαχείριση τον Απρίλιο του 2017, όμως, μέχρι και σήμερα, οι, περίπου, εξακόσιοι εργαζόμενοί του δεν έχουν λάβει τις αποζημιώσεις τους, παρά τη σωρεία θετικών δικαστικών αποφάσεων, ενώ ένα μεγάλο μέρος των συναδέλφων μας, δυστυχώς, παραμένουν άνεργοι.

Το δεύτερο χαρακτηριστικό παράδειγμα, είναι η περίπτωση του MEGA, το οποίο τέθηκε σε ειδική διαχείριση τον Ιανουάριο του 2019 και ήδη, έχει δημοσιευθεί πίνακας κατάταξης δανειστών, με βάση τον οποίο οι τετρακόσιοι εργαζόμενοί του, με ενεργή σύμβαση εργασίας, δεν λαμβάνουν μισθούς και αποζημιώσεις, ως προαφαιρούμενα έξοδα της διαδικασίας, κατά προτεραιότητα.

Κατά συνέπεια, δηλώνουμε την ικανοποίησή μας από τη συγκεκριμένη ερμηνευτική διάταξη και ευελπιστούμε ότι οι ειδικοί διαχειριστές, τόσο στον χώρο των μέσων ενημέρωσης, όσο και στις άλλες επιχειρήσεις της χώρας, θα συμμορφωθούν τάχιστα και θα συντάξουν πίνακες, σύμφωνα με νομοθετική ρύθμιση που ευελπιστούμε να ψηφιστεί.

Σας ευχαριστώ πάρα πολύ και σας εύχομαι καλό μήνα.

**ΣΤΑΥΡΟΣ ΚΑΛΟΓΙΑΝΗΣ (Πρόεδρος της Επιτροπής):** Τον λόγο έχει ο κ. Ζωητός.

**ΝΙΚΟΣ ΖΩΗΤΟΣ (Νομικός Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ)):** Ευχαριστώ, κύριε Πρόεδρε. Θα θέλαμε και εμείς να σας ευχαριστήσουμε για την παρουσία μας στην Επιτροπή σας.

Οι παρατηρήσεις μας θα περιοριστούν στο Β΄ Μέρος του νομοσχεδίου, που περιλαμβάνει τις επείγουσες ρυθμίσεις για την αντιμετώπιση των συνεπειών της πανδημίας. Πρόκειται για ρυθμίσεις, οι οποίες συνδυαζόμενες και με τα υπόλοιπα μέτρα που έχουν, ήδη, νομοθετηθεί, όπως οι αναστολές συμβάσεων εργασίας, το Πρόγραμμα «Συν εργασία» και οι ρυθμίσεις, σχετικά με την επιστρεπτέα προκαταβολή, κρίνονται, ασφαλώς, ιδιαίτερα θετικές και, ασφαλώς, κινούνται προς τη σωστή κατεύθυνση.

Ιδιαίτερη αναφορά πρέπει να κάνουμε στο άρθρο 24, το οποίο αναφέρεται στο προσωρινό μέτρο κρατικής ενίσχυσης επιχειρήσεων, με τη μορφή της επιδότησης των παγίων δαπανών, η εφαρμογή του οποίου αναμένεται να δώσει, πράγματι, οικονομική ανάσα στις τουριστικές επιχειρήσεις που αντιμετωπίζουν τεράστια προβλήματα ρευστότητας, μιας και, επί της ουσίας, επί ένα, σχεδόν, έτος, είτε παραμένουν κλειστές, είτε υπολειτουργούν.

Είναι, λοιπόν, ιδιαίτερα, σημαντικός ο τρόπος εξειδίκευσης της συγκεκριμένης ρύθμισης, μέσω της σχετικής κοινής υπουργικής απόφασης που προβλέπεται να υλοποιηθεί σχετικά.

Κατά την άποψή μας, θα πρέπει αφενός να υπάρξει, όσο το δυνατόν ευρύτερος προσδιορισμός των δαπανών που θα εξυπηρετούνται, μέσα, ασφαλώς, στα όρια που τίθενται από την ευρωπαϊκή νομοθεσία, προκειμένου να μπορέσουν να ενισχυθούν, ουσιαστικά, από το συγκεκριμένο μέτρο, όσο το δυνατόν περισσότερες επιχειρήσεις, και αφετέρου, να αξιοποιηθεί, στον μεγαλύτερο δυνατό βαθμό, η πρόσφατη τροποποίηση του προσωρινού πλαισίου, που δίνει τη δυνατότητα αύξησης του ορίου της συγκεκριμένης ενίσχυσης, από τα τρία εκατομμύρια ευρώ στα δέκα.

Δεδομένων των εξελίξεων της πανδημίας παγκοσμίως, οι προβλέψεις, αυτή τη στιγμή, επιδεινώνονται και είναι βέβαιο πως ο τουρισμός θα χρειαστεί στήριξη, τουλάχιστον, όλο το πρώτο εξάμηνο του έτους 2021. Είναι, λοιπόν, επιτακτική ανάγκη να αξιοποιηθούν και οι υπόλοιπες δυνατότητες που έδωσε η πρόσφατη τροποποίηση του προσωρινών πλαισίου.

Πιο συγκεκριμένα, πρώτον, ο διπλασιασμός των ορίων ενισχύσεων του σημείου 3.1, στη βάση του οποίου χορηγείται και η επιστρεπτέα προκαταβολή, από τις 800.000 ευρώ, ανά επιχείρηση στο 1.600.000 ευρώ. Δεύτερον, η πρόβλεψη της δυνατότητας μετατροπής των επιστρεπτέων μέτρων, όπως η επιστρεπτέα προκαταβολή, σε άλλες μορφές ενίσχυσης, όπως επιχορηγήσεις.

Πέρα, όμως, από αυτό, προκειμένου, ακριβώς, να υπάρχει δυνατότητα συνέχισης της ουσιαστικής στήριξης των κλάδων της οικονομίας και των επιχειρήσεων εκείνων που έχουν τη μεγαλύτερη ανάγκη, ίσως, θα χρειαστεί, λόγω του, εξαιρετικά, αυξημένου από την πανδημία ελλείμματος, αλλά και του επιβαρυμένου προϋπολογισμού, οι παρεμβάσεις, εφεξής, να είναι πιο στοχευμένες και λιγότερο οριζόντιες, λαμβάνοντας υπόψη τα ποσοστά απώλειας τζίρου για μεγαλύτερα χρονικά διαστήματα από τον Μάρτιο του 2020 που ξεκίνησε η πανδημία.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΗΣ (Πρόεδρος της Επιτροπής**): Τον λόγο έχει ο κ. Κόλλιας.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του Οικονομικού Επιμελητηρίου Ελλάδος (ΟΕΕ)):** Ευχαριστώ πολύ, κύριε Πρόεδρε.

Το δεύτερο κύμα της πανδημίας του κορονοϊού βρίσκεται σε εξέλιξη στη χώρα μας, με απρόβλεπτες συνέπειες στην οικονομία, στις επιχειρήσεις και στους εργαζόμενους. Είναι γεγονός, ότι κανείς δεν μπορεί να γνωρίζει τη κατάσταση, στην οποία θα περιέλθει η παγκόσμια οικονομία την επόμενη μέρα μετά την πανδημία. Σημαντική είναι η πρόσφατη έγκριση από την Ευρωπαϊκή Επιτροπή της 5ης τροποποίησης του προσωρινού πλαισίου, που προβλέπει, επιπλέον, μέτρα για τη στήριξη των επιχειρήσεων και της οικονομικής δραστηριότητας.

Στο, υπό συζήτηση, νομοσχέδιο, το Οικονομικό Επιμελητήριο της Ελλάδος, τοποθετείται θετικά και καταθέτει τις παρατηρήσεις του. Στο Α΄ Μέρος για την ΕΛΣΤΑΤ, οι απογραφές πληθυσμού και κατοικιών δίνουν τη δυνατότητα ύπαρξης δημογραφικών, οικονομικών και κοινωνικών χαρακτηριστικών του πληθυσμού, γεγονός που αποτελεί σημαντικό «εργαλείο» για τη χάραξη κοινωνικών και οικονομικών πολιτικών και σχεδιασμών. Η μελλοντική απογραφή του 2021, αποτελεί μία καινοτόμο διαδικασία, αφού θα πραγματοποιηθεί ψηφιακά. Αν θέλουμε να βρούμε ένα θετικό από την υγειονομική κρίση, είναι ο ταχύτατος ψηφιακός μετασχηματισμός του κράτους, ο μεγάλος όγκος δεδομένων και τα ανοικτά δημόσια δεδομένα που αποτελούν βασικό πυλώνα του ψηφιακού μετασχηματισμού κράτους και οικονομίας. Αναμφισβήτητα, θα συμβάλουν σημαντικά στην ανάπτυξη της επιχειρηματικότητας, σε νέες και καλά αμειβόμενες θέσεις εργασίας, στην εξοικονόμηση πόρων, στη βελτίωση της αποτελεσματικότητας των παρεχόμενων υπηρεσιών προς τους πολίτες και επιχειρήσεις, μέσω της τυποποίησης διαδικασιών και της αξιολόγησής τους από το κοινό και εν τέλει στην ίδια τη διαφάνεια. Συνεπώς, κρίνεται επιτακτική η ανάγκη στενότερης συνεργασίας της ΕΛΣΤΑΤ, τόσο με τα Υπουργεία, όσο και με τα επιμελητήρια, με στόχο την έγκυρη και διαρκή ανάλυση των δεδομένων.

Σχετικά τώρα με τα υπόλοιπα άρθρα του νομοσχεδίου, στο άρθρο 26, σημαντική θεωρούμε την απαλλαγή των επιχειρήσεων που έχουν μισθωμένα τα ακίνητα των επαγγελματικών τους εγκαταστάσεων και υποχρεώθηκαν με κρατική εντολή να παραμείνουν κλειστές, έως και τις 15 Ιανουαρίου, από την καταβολή ενοικίων για τους μήνες Ιανουάριο και Φεβρουάριο.

Επί του άρθρου 28, προτείνουμε να προβλεφθεί η διαδικασία, με την οποία η επιχείρηση θα δεσμεύεται με την κατάθεση υπεύθυνης δήλωσης του νόμιμου εκπροσώπου, ότι τα συγκεκριμένα αξιόγραφα αφορούν, ήδη, τιμολογιθείσες υπηρεσίες ή αγαθά ή προκαταβολές σε αντισυμβαλλόμενους, κατόπιν αποδεδειγμένης συμφωνίας. Με τον τρόπο αυτό, θα αποφευχθεί το φαινόμενο να ωφεληθούν εκδότες και κομιστές αξιογράφων που προέρχονται από μη ασφαλείς και εικονικές συναλλαγές.

Επί του άρθρου 29, που προβλέπει προσωρινό μέτρο με τη μορφή της επιδότησης παγίων δαπανών, στο πλαίσιο της στήριξης για μη καλυπτόμενες πάγιες δαπάνες επιχειρήσεων, το Οικονομικό Επιμελητήριο, αναμφίβολα, συμφωνεί με την εφαρμογή του, όμως, εφιστά τη προσοχή, ότι η έκδοση της κοινής υπουργικής απόφασης Οικονομικών και Εργασίας, δεν πρέπει να καθυστερήσει και πρέπει να ληφθούν υπόψη οι θέσεις των παραγωγικών και των επιστημονικών φορέων.

Σχετικά με την τροποποίηση του π.δ.54/2018, στο άρθρο 31, που αναφέρεται στο διπλογραφικό σύστημα της Κεντρικής Κυβέρνησης, ασφαλώς, και συμφωνούμε και θα θέλαμε να έχουμε μία ενημέρωση για τον χρόνο έναρξης εφαρμογής του, ώστε όλος ο δημόσιος τομέας να τηρεί, πλέον, ένα ενιαίο λογιστικό σύστημα και να σταματήσει η παράλληλη λειτουργία του δημόσιου λογιστικού με το διπλογραφικό σύστημα.

Στο άρθρο 33, χαιρετίζουμε την επίλυση του προβλήματος για τη φορολόγηση των αγροτικών ενισχύσεων και επιδοτήσεων, με την υιοθέτηση, ουσιαστικά, της πρότασής μας, να λαμβάνεται υπόψη το έτος της είσπραξής τους, ως έτος δήλωσής τους. Η ομάδα εργασίας που έχει συσταθεί, δηλαδή, του φορέα μας με τα στελέχη του Υπουργείου Οικονομικών και της ΑΑΔΕ, έχει, ήδη, αρχίσει να φέρνει αποτελέσματα και να επιλύει προβλήματα.

Ένα μεγάλο πρόβλημα που θα πρέπει άμεσα να αντιμετωπιστεί, είναι η εφαρμογή της προσθήκης του άρθρου 54ε, στον Κώδικα Φορολογικών Διαδικασιών, με τον ν.4714/2020, που αφορά στην επιβολή προστίμων για παραβάσεις μη τήρησης λογιστικών αρχείων και μη διαφύλαξης φορολογικών ηλεκτρονικών μηχανισμών. Τα πρόστιμα είναι εξοντωτικά και δεν έχει, ακόμη, εκδοθεί η σχετική εγκύκλιος, με αποτέλεσμα να κινδυνεύουν οι επιχειρήσεις με επιβολή προστίμων, καθώς δεν έχουν δοθεί σχετικές οδηγίες στις ΔΟΕ.

Το Οικονομικό Επιμελητήριο καταθέτει, εκ νέου, τη θέση του για τη κατάργηση του άρθρου 54ε και την επαναδιατύπωσή του, μετά από διαβούλευση με τη συμμετοχή του επιχειρηματικού κόσμου, ο οποίος, εν μέσω πανδημίας, προσπαθεί να διασφαλίσει τη συνέχιση της λειτουργίας του.

Τέλος, επανερχόμαστε στην πρότασή μας και αναμένουμε την απόφαση του Υπουργείου, να μην ισχύσει για το 2020 η υποχρέωση εξόφλησης με πλαστικό χρήμα ή με άλλα ηλεκτρονικά μέσα πληρωμής, δαπάνες αγοράς αγαθών και παροχής υπηρεσιών, συνολικής αξίας έως 30% των ετήσιων πραγματικών εισοδημάτων των φορολογουμένων. Μετά από το δεύτερο κύμα του κορονοϊού και τη συνεχή μείωση της παραγωγής και της κατανάλωσης, είναι λογικό πολλά νοικοκυριά να μην μπορούν να συγκεντρώσουν δαπάνες, ύψους 30% των ετήσιων πραγματικών εισοδημάτων τους.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Ξηρογιάννης.

**ΓΕΩΡΓΙΟΣ ΞΗΡΟΓΙΑΝΝΗΣ (Αναπληρωτής Γενικός Διευθυντής του Συνδέσμου Επιχειρήσεων και Βιομηχανιών - ΣΕΒ):** Ευχαριστώ πολύ, κύριε Πρόεδρε, ευχαριστώ και τα μέλη της Επιτροπής.

Η άμβλυνση των επιπτώσεων της πανδημίας στις επιχειρήσεις συνεχίζει να είναι εξαιρετικής σημασίας, ειδικά, όσο παρατείνεται η αβεβαιότητα για το χρονοδιάγραμμα άρσης των περιορισμών. Όλα τα μέτρα στήριξης πρέπει να προσανατολίζονται στη βιωσιμότητα και την οικονομική λειτουργία των επιχειρήσεων και φυσικά, στη διατήρηση των θέσεων εργασίας, αλλά και στην αποφυγή στρεβλώσεων στην αγορά.

Αναφορικά με τις ρυθμίσεις του νομοσχεδίου, οι περισσότερες είναι στη σωστή κατεύθυνση και τις επικροτούμε. Σε συνδυασμό με άλλα υφιστάμενα μέτρα, αναμένεται να βοηθήσουν τις επιχειρήσεις να καλύψουν σημαντικό μέρος των προβλημάτων της πανδημίας.

Στα ειδικότερα άρθρα του νομοσχεδίου, ειδικά στο Μέρος Β΄, θέλουμε να σημειώσουμε τα εξής. Στο άρθρο 28, σχετικά με την αναστολή πληρωμής αξιογράφων, αποτελεί πάγια θέση του ΣΕΒ, ότι η συνεχής και παρατεταμένη αναστολή πληρωμής αξιογράφων δημιουργεί στρέβλωση στη λειτουργία της αγοράς. Με τη ρύθμιση αυτή, αξιόπιστες επιχειρήσεις χάνουν κάθε είδους πλεονέκτημα, ειδικά, όταν δεν υπάρχουν κριτήρια διαχωρισμού τους από τους υπόλοιπους.

Το πρόβλημα, όμως, μπορεί και πρέπει να αντιμετωπιστεί και προτείνουμε έναν μηχανισμό ανάλογο του Factoring. Δηλαδή, η επιταγή να εξοφλείται στον κομιστή άμεσα από την τράπεζα και αυτόματα να δίνεται επιδοτούμενη δανειοδότηση του εκδότη ή του τελευταίου υπογράφοντος. Στα θετικά, όμως, της ρύθμισης στο νομοσχέδιο αυτό, καταγράφεται το αυξημένο όριο υπαγωγής στη ρύθμιση, που είναι πάνω από 40% μείωση του κύκλου εργασιών.

Στο άρθρο 28, επίσης, στην 3η παράγραφο, η παράταση καταβολής βεβαιωμένων φόρων είναι, επίσης, θετική διάταξη και φτάνει μέχρι τον Μάιο του 2021. Να εξετάσουμε, όμως, και περαιτέρω παράτασή της, ανάλογα με την εξέλιξη της πανδημίας.

Στο άρθρο 29, για την ενίσχυση παγίων δαπανών, είναι πολύ θετικό το μέτρο και ειδικά των επιχειρήσεων που έχουν πληγεί υπέρμετρα από την πανδημία. Το μέτρο ανταποκρίνεται σε ένα αίτημα που είχε καταθέσει και ο ΣΕΒ στο Υπουργείο Οικονομικών από τον Νοέμβριο του 2020. Για την καλύτερη και την αποτελεσματικότερη εφαρμογή του, διατυπώνουμε ορισμένες προτάσεις. Πρώτον, το μέτρο να εφαρμοστεί με τα αναθεωρημένα όρια κρατικών ενισχύσεων που ανακοίνωσε η Ευρωπαϊκή Ένωση και ειδικά για την αύξηση της μέσης ενίσχυσης, από τα 3 εκατομμύρια στα 10 εκατομμύρια.

Δεύτερον, η λίστα των επιλέξιμων δαπανών να είναι η μέγιστη επιτρεπόμενη από την Ευρωπαϊκή Ένωση.

Τρίτον, η διαδικασία υποβολής και έγκρισης να γίνεται, πλήρως, ηλεκτρονικά, κατ’ αναλογία της ηλεκτρονικής πλατφόρμας για την επιστρεπτέα προκαταβολή.

Τέταρτον, να γίνει άμεση έκδοση των σχετικών κυα. Αυτή τη στιγμή, έχουμε μία διάταξη «κέλυφος», καθώς λείπουν τα ειδικότερα θέματά της. Όμως, ακόμη και στην περίπτωση που δημοσιονομικοί λόγοι δεν επιτρέπουν την άμεση έκδοση και εφαρμογή της διάταξης, ειδικά οι ρυθμίσεις και το χρονοδιάγραμμα, να γίνουν άμεσα γνωστά, έτσι ώστε οι επιχειρήσεις να προβλέψουν με διαφάνεια τον οικονομικό σχεδιασμό του έτους.

Πέρα, όμως, από τις ρυθμίσεις του νομοσχεδίου που είναι θετικές, όπως είπα, οι επιχειρήσεις αναμένουν με μεγάλο ενδιαφέρον τη συνέχιση του μέτρου της επιδότησης των τόκων ενήμερων δανείων. Το μέτρο αυτό βοήθησε σημαντικά τις επιχειρήσεις στην πρώτη περίοδο εφαρμογής του, το καλοκαίρι του 2020, και η εξαγγελία για συνέχιση του μέτρου βρίσκει, ήδη, θετική ανταπόκριση στις επιχειρήσεις.

Τέλος, σημειώνουμε την αναθεώρηση του έκτακτου πλαισίου κρατικών ενισχύσεων από την Ευρωπαϊκή Ένωση, με αύξηση των ορίων ενίσχυσης, αλλά και με δυνατότητα μετατροπής πολλών ενισχύσεων σε μη επιστρεπτέες. Θεωρούμε, ότι η άμεση εφαρμογή αυτής της απόφασης στην Ελλάδα θα δημιουργήσει, επιπλέον, στηρίγματα ρευστότητας στις επιχειρήσεις. Έτσι ζητάμε από την Πολιτεία- και θεωρούμε ότι είναι σωστό- να μεριμνήσει προς αυτή την κατεύθυνση αναθεώρησης αυτών των ορίων.

Κύριε Πρόεδρε, σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Tον λόγο έχει ο κ. Μέγγουλης.

**ΑΝΤΩΝΗΣ ΜΕΓΓΟΥΛΗΣ (Διευθυντής και Νομικός Σύμβουλος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ):** Καταρχήν, ευχαριστώ εσάς και τα μέλη της Επιτροπής για την πρόσκληση, καθώς μάς δίνετε τη δυνατότητα να εκφράσουμε τις θέσεις του εμπορικού κόσμου της χώρας, σε ένα κλίμα, ιδιαίτερα, βεβαρημένο για εμάς, μετά τις τελευταίες εξελίξεις της πανδημίας και το κλείσιμο του λιανεμπορίου, μία δυσάρεστη εμπειρία που έχουμε ζήσει ξανά και ξανά.

Σε γενικές γραμμές, οι διατάξεις του νομοσχεδίου κινούνται προς τη σωστή κατεύθυνση και εφόσον γίνει λογική χρήση τους, θα αποδειχθούν ένα αποτελεσματικό «εργαλείο» προς όφελος των μικρών και μεσαίων επιχειρήσεων.

Επιτρέψτε μου να ξεκινήσω, από την πιο σημαντική, κατά την άποψή μας πρόνοια, την ενίσχυση με την μορφή επιδότησης των πάγιων δαπανών της επιχείρησης. Έχουμε, ήδη, διαθέσιμες τις ανακοινώσεις του κ. Υπουργού, του κ. Σταϊκούρα, ότι αυτή φαίνεται πώς θα καλύψει τα πάγια επιχειρηματικά έξοδα για το τετράμηνο Μαρτίου-Ιουνίου του 2021.

Γνώμη μας είναι, ότι για να αποδειχθεί αυτό το μέτρο επιτυχημένο, δεν πρέπει να μείνει, αποκλειστικά, στο ΄21, αλλά να επεκταθεί αναδρομικά, να συμπεριλάβει και να καλύψει τα πάγια έξοδα και για το τετράμηνο Νοεμβρίου του 2020, με Φεβρουάριο του 2021. Δεν πρέπει να ξεχνάμε, ότι, ιδιαίτερα, οι μικρομεσαίες επιχειρήσεις βγαίνουν, εξαιρετικά, «λαβωμένες» από το τετράμηνο αυτό, έχοντας χάσει ένα πολύ μεγάλο μέρος του τζίρου των Χριστουγέννων. Δηλαδή, το μεγαλύτερο τμήμα της χειμερινής σεζόν 2020-21 και ένα σημαντικό μέρος των τρεχουσών εκπτώσεων, μιας και εντέλει, λειτούργησαν κανονικά μόνο δώδεκα ημέρες.

Επιπλέον, δράττομαι της ευκαιρίας, επί του θέματος αυτού, αφού φαίνεται ότι η συγκεκριμένη δράση, το συγκεκριμένο μέτρο, θα αποτελέσει το διάδοχο σχήμα και τη συνέχεια της επιστρεπτέας προκαταβολής, να ζητήσουμε τη διόρθωση των γνωστών γραφειοκρατικών διαδικασιών που εμποδίζουν την 6η φάση της, η οποία θα υλοποιηθεί τον Μάρτιο του ΄21, κυρίως, τη μέτρηση της ζημιάς που έχουν υποστεί οι επιχειρήσεις από την υγειονομική κρίση, με κύριο «εργαλείο» τη συγκριτική μείωση του τζίρου και όχι τον, μάλλον, αυθαίρετο και ατεκμηρίωτο, πολλές φορές, ορισμό του ΚΑΔ ή τη νομική μορφή της επιχείρησης ή τον αριθμό των εργαζομένων.

Το δεύτερο είναι να μπορέσει αυτή η φάση να επιτρέψει την υποβολή διορθώσεων στην πλατφόρμα δήλωσης και προσθηκών, επί των αρχικώς υποβληθέντων στοιχείων, κάτι που μέχρι σήμερα δεν επιτρεπόταν.

Το δεύτερο σημείο, στο οποίο θέλουμε να σταθούμε στο σχέδιο νόμου, είναι η αναστολή των προθεσμιών εμφάνισης πληρωμής και αναγγελίας των αξιογράφων, κυρίως, των επιταγών. Και αυτές οι διατάξεις είναι θετικές. Στην πράξη, όμως, μεταθέτουν ένα πρόβλημα, που όταν «ωριμάσει» θα προστεθεί στις λοιπές σωρευμένες υποχρεώσεις των επιχειρήσεων, στην ουσία, καθιστώντας το άλυτο.

Η ΕΣΕΕ έχει, ήδη, καταθέσει μία ρεαλιστική, συνολική, κατά τη γνώμη μας, πρόταση του προβλήματος των επιταγών, παρεμφερή με των άλλων φορέων, η οποία, όμως, έχει μία βασική διαφορά: δεν εμπλέκει τις τράπεζες, δεν εμπλέκει όλα εκείνα τα στοιχεία που κατέστησαν την εφαρμογή για παράδειγμα του ΤΕΠΙΧ ΙΙ δυσλειτουργική.

Εμείς έχουμε προτείνει μία ειδική επιστρεπτέα προκαταβολή, όπου οι εκδότες θα αναρτούν στην ΑΑΔΕ και όχι στην ΔΙΑΣ τις επιταγές που πρέπει να αποπληρώσουν στους κομιστές αυτών. Το ποσό που θα αναλογεί στους εκδότες, δεν θα πιστώνεται στους ίδιους, αλλά θα χρησιμοποιηθεί ως αποπληρωμή των υποχρεώσεων προς τους κομιστές των επιταγών. Έτσι η ωφέλεια των κομιστών θα είναι πολύ πιο αποτελεσματική από μία απλή αναβολή του ΦΠΑ που προβλέπει το σχέδιο νόμου ή την παράταση των δικών τους επιταγών.

Η υποχρέωση εξόφλησης των ποσών, που θα πιστώσει η εφορία στους κομιστές, έχουμε προτείνει, επίσης, να γίνει με τους ισχύοντες σήμερα όρους αποπληρωμής των κρατικών δανείων προς την εφορία, στο πλαίσιο των φάσεων της επιστρεπτέας προκαταβολής. Δηλαδή, περίοδος χάριτος μέχρι 31/12/21, σε 36 μηνιαίες δόσεις και με επιτόκιο 0,6% μέχρι 0,9%.

Σχετικά με την προθεσμία, η διορία των έξι εργάσιμων ημερών αποδείχθηκε, στις προηγούμενες φάσεις του μέτρου, ανεπαρκής. Θέλουμε και προτείνουμε το σχετικό χρονικό διάστημα να αυξηθεί στις δέκα εργάσιμες ημέρες.

Η τρίτη σημαντική ενότητα του νομοσχεδίου που μας αφορά, έχει να κάνει με την πλήρη απαλλαγή, στο 100% των επιχειρήσεων από την καταβολή του μισθώματος των χώρων που χρησιμοποιούν για τον Ιανουάριο και τον Φεβρουάριο αυτού του έτους. Είναι και αυτό ένα μέτρο θετικό. Οι μόνες παρατηρήσεις που έχουμε να κάνουμε είναι η επέκτασή του και για όσους μήνες διαρκέσουν οι επιπτώσεις της πανδημίας και η επιλεξιμότητα των δικαιούχων, να γίνει, όχι βάσει των πληττόμενων ΚΑΔ, αλλά με κριτήριο τη μείωση του τζίρου τους.

Θέλω να κλείσω την παρέμβασή μας, μεταφέροντάς σας την αγωνία, στην ουσία, και την απόγνωση των μικρομεσαίων εμπόρων για τις μεσοπρόθεσμες επιπτώσεις που θα έχει η πανδημία στον συνολικό χάρτη του λιανικού εμπορίου της χώρας. Είναι -νομίζουμε- ώρα το Υπουργείο Οικονομικών να σκεφτεί και στοχευμένα μέτρα που θα τονώσουν τη θέση και τη ρευστότητα των μικρομεσαίων επιχειρήσεων και αναφέρομαι σε μερικά από αυτά.

Η θεσμοθέτηση και η εφαρμογή του ειδικού ακατάσχετου επιχειρηματικού λογαριασμού, ένα μέτρο που ζητάμε από το 2016, το οποίο θα τονώσει τη ρευστότητα των μικρομεσαίων επιχειρήσεων, η αύξηση του ορίου απαλλαγής Φ.Π.Α. για τις μικρές επιχειρήσεις από τα 10.000€ στα 20.000€ ευρώ, η ένταξη των φυσικών προσώπων που αποτελούν μέλη μικρών προσωπικών εταιρειών και Εταιρειών Περιορισμένης Ευθύνης, κυρίως, μονοπρόσωπων, στα ευεργετικά μέτρα που ισχύουν για τους ατομικώς επιχειρούντες, η διεύρυνση των άτοκων δόσεων για φορολογικές οφειλές που δημιουργήθηκαν, εντός της πανδημίας από τις 12 στις 24 δόσεις και η αύξηση του συνολικού αριθμού της νέας ρύθμισης από 24 σε 36 δόσεις, και, τέλος, η κατάργηση του επιτηδεύματος του 2020 για τις πληγείσες επιχειρήσεις. Επιτήδευμα δεν ασκήθηκε σοβαρά το 2020, οπότε είναι ένα μέτρο εύλογο και περιμένουμε να υλοποιηθεί.

Τέλος, εάν θέλουμε να διασωθεί η πλειονότητα των μικρομεσαίων επιχειρήσεων, από τώρα συνιστούμε στο Υπουργείο Οικονομικών να αρχίσει να σκέφτεται σοβαρά και να σχεδιάζει τη διαγραφή μέρους των χρεών, πρωτίστως, της επιστρεπτέας προκαταβολής, αλλά και άλλων, ως άμεση, αποτελεσματική και, κυρίως, ρεαλιστική λύση.

Παραμένουμε στη διάθεση του Υπουργείου να συζητήσουμε, όποτε θέλει, τα θέματα αυτά.

Σας ευχαριστώ πολύ για τον χρόνο σας και παραμένω στη διάθεσή σας για ερωτήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Απλά να κάνω μια διευκρίνιση- διόρθωση σε αυτά που άκουσα. Η τοποθέτησή μου ήταν σαφής. Οι πάγιες δαπάνες δεν θα είναι κάλυψη από τον Μάρτιο του 2021, είναι από την 1η Μαρτίου το 2020. Να είναι σαφές αυτό, ότι ξεκινά από τον Μάρτιο του 2020. Πράγματι, με βάση τις αποφάσεις της προηγούμενης εβδομάδας, τα χρηματικά ποσά και τα όρια αυξάνουν, πολλές φορές πολλαπλασιάζονται. Τονίζω, όμως, ότι είναι από τον Μάρτιο του 2020 και όχι από τον Μάρτιο του 2021, όπως άκουσα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας - ΓΣΕΒΕΕ)**: Ευχαριστώ, κύριε Πρόεδρε, για την πρόσκληση καταρχάς. Θα ήθελα να μεταφέρω και τα ειλικρινή συλλυπητήρια της ΓΣΕΒΕΕ στην οικογένεια του αείμνηστου Αδάμ Ρεγκούζα.

Κύριε Πρόεδρε, κυρίες και κύριοι Βουλευτές, κύριε Υπουργέ, επιτρέψτε μου, πριν από τα σχόλια, επί του νομοσχεδίου, να σας μεταφέρω σε ποια κατάσταση βρίσκεται σήμερα η αγορά και, κυρίως, σε ποια κατάσταση βρίσκονται οι μικρομεσαίες, μικρές και πολύ μικρές επιχειρήσεις που αποτελούν και το 99% των επιχειρήσεων στη χώρα, ενώ προσφέρουν το 85% των θέσεων απασχόλησης. Ιδιαίτερα, οι μικρές επιχειρήσεις, μέχρι εννέα άτομα προσωπικό, έχουν το 57% της απασχόλησης.

Σύμφωνα με τα στοιχεία του Ινστιτούτου της ΓΣΕΒΕΕ, οκτώ στις δέκα επιχειρήσεις κατέγραψαν σημαντικότατη μείωση του κύκλου εργασιών τους μέσα στο 2020. Μία στις δύο μικρές και μικρομεσαίες επιχειρήσεις έχει κάποιου είδους ληξιπρόθεσμη οφειλή προς το Δημόσιο, τα ασφαλιστικά ταμεία, τους προμηθευτές και τις τράπεζες. Μία στις δύο επιχειρήσεις εκφράζει τον φόβο, ότι δεν θα μπορέσει να ανταποκριθεί στις υποχρεώσεις της. Οι μισές επιχειρήσεις έχουν ρευστότητα, ταμειακά διαθέσιμα, όχι παραπάνω από έναν μήνα.

Μία στις τέσσερις επιχειρήσεις δεν έχουν καθόλου ταμειακά διαθέσιμα. Έξι στις δέκα φοβούνται, ότι θα κλείσουν το επόμενο διάστημα, ενώ τέσσερις στις δέκα εκφράζουν τον φόβο, ότι θα κλείσουν το επόμενο εξάμηνο.

Από τα προαναφερόμενα περιγράφεται, με εξαιρετική ευκρίνεια, η κατάσταση που διαχειρίζονται οι μικρομεσαίες, μικρές και πολύ μικρές επιχειρήσεις και συμβαδίζει με όσα εισπράττουμε από τα μέλη μας από όλη την Ελλάδα. Και η κατάσταση σε συγκεκριμένους κλάδους της οικονομίας, όπως, για παράδειγμα, στην εστίαση είναι ακόμη δυσκολότερη. Μέση μείωση του κύκλου εργασιών, πάνω από 50%. Οι 330.000 θέσεις εργασίας των εργαζομένων που προσφέρει η εστίαση, βρίσκονται σε δυσφράδεια, γιατί οι επιχειρήσεις του κλάδου αντιμετωπίζουν μπροστά τους, ορατά πλέον, το φάσμα του λουκέτου. Στο κέντρο των Αθηνών, μία βόλτα γύρω από την Σκουφά, την Τσακάλωφ, την Βαλαωρίτου, θα πείσει οποιονδήποτε από τις κυρίες και κυρίους Βουλευτές για την πραγματικότητα αυτή, που είναι, πλέον, ορατή δια γυμνού οφθαλμού.

Τέσσερις στις δέκα επιχειρήσεις εστίασης έχουν μηδενικά ταμειακά διαθέσιμα, δυο στις 10 δεν έχουν καθόλου διαθέσιμα, ενώ στο 16% των επιχειρήσεων εστίασης τα διαθέσιμα δεν επαρκούν πάνω από έναν μήνα. Επιπλέον, περισσότερες από τις μισές επιχειρήσεις έχουν οφειλές προς το Δημόσιο, τα ασφαλιστικά ταμεία, τις τράπεζες και τους προμηθευτές.

Με βάση όλα αυτά και από τις έρευνες του Ινστιτούτου της ΓΣΕΒΕΕ, αλλά και από έρευνες άλλων φορέων, όπως του Επαγγελματικού Επιμελητηρίου της Αθήνας, μία στις δύο επιχειρήσεις του κλάδου εστίασης εκφράζουν φόβο για «λουκέτο» για το επόμενο εξάμηνο.

Όπως αντιλαμβάνεστε η κατάσταση στην αγορά είναι, ιδιαίτερα, δύσκολη. Οι παρατεταμένοι περιορισμοί που έχουν ληφθεί για την προστασία της δημόσιας υγείας, έχουν αφήσει έντονα σημάδια και στην οικονομία. Τα, μέχρι τώρα, μέτρα που έχουν ληφθεί για τη στήριξή της, αν και θετικά, φαίνεται ότι δεν επαρκούν, για να κρατήσουν «όρθιες» τις επιχειρήσεις που αποτελεί προϋπόθεση για τη συγκράτηση της απασχόλησης και τη διατήρηση της κοινωνικής συνοχής. Οι περισσότερες των επιχειρήσεων βρίσκονται σε κατάσταση «διασωλήνωσης» και αυτό που παρατηρούμε είναι, ότι «ανοιγοκλείνουμε το οξυγόνο». Είναι βέβαιο, ότι το ανοιγοκλείσιμο του οξυγόνου σε έναν διασωληνωμένο ασθενή, ισοδυναμεί με θάνατο.

Είναι αναγκαίο, κατά την άποψη μας, λοιπόν, να ληφθούν, επιπλέον, μέτρα στήριξης των επιχειρήσεων, ιδιαίτερα, των μικρών και πολύ μικρών και τα μέτρα αυτά να αποκτήσουν καλύτερη στόχευση, έτσι ώστε να δώσουν μεγαλύτερη αποτελεσματικότητα.

Σε ότι αφορά στο νομοσχέδιο, στην εισηγητική έκθεση και στα άρθρα 26, 27, για πρώτη φορά, ίσως, βλέπουμε, ότι η Πολιτεία αναφέρει, ότι έχε ανατραπεί η οικονομική κατάσταση των επαγγελματιών στη χώρα και αυτό είναι ένα προαπαιτούμενο. Αν το συνδυάσει κανείς με το άρθρο 388 του Αστικού Κώδικα, εύκολα, έρχεται στο μυαλό όλων, ότι υπάρχει δυνατότητα για αναστολή και «κούρεμα» υποχρεώσεων. Αυτή είναι μία πραγματικότητα, την οποία θα πρέπει να αντιμετωπίσει η Κυβέρνηση και το οικονομικό επιτελείο.

Από την άλλη πλευρά, η επέκταση της μείωσης των επαγγελματικών μισθωμάτων και η στήριξη των εκμισθωτών για τη μη είσπραξη μισθωμάτων, είναι μία θετική διάταξη, γιατί, από την πρώτη στιγμή, είχαμε πει, ότι δεν μπορούμε να κάνουμε «μνημόσυνο με ξένα κόλλυβα». Θα πρέπει και οι εκμισθωτές να μην χάσουν τα εισοδήματά τους και πολλοί από αυτούς έχουν εισοδήματα, ενδεχομένως, μόνο από ένα μικρό ακίνητο, που αυτή η διάταξη βοηθάει και εκείνους και εμάς. Αυτή η στήριξη πρέπει να συνεχιστεί.

Επίσης, θα πρέπει να συζητήσουμε σοβαρά το θέμα της παράτασης των επαγγελματικών μισθώσεων, γιατί οι επαγγελματικές μισθώσεις είναι χωρίς λειτουργία, για ένα μεγάλο χρονικό διάστημα του 2020. Βέβαια είναι έκκληση και προς τους εκμισθωτές, να μην προχωρούν σε εξώσεις, τουλάχιστον, για υποχρεώσεις που γεννήθηκαν μέσα στην πανδημία.

Σε ότι αφορά στο άρθρο 28, και την αναστολή πληρωμών αξιογράφων, είναι θετική η διάταξη, όπως αναφέρεται και γι’ αυτές που έληξαν ή σφραγίστηκαν, μέσα στον πρώτο μήνα του χρόνου και γι’ αυτές που ενδέχεται να υπάρχει αδυναμία πληρωμής το επόμενο διάστημα.

Νομίζω, όμως, ότι αυτό που δεν έχουμε προσέξει καθόλου, όλο αυτό το διάστημα των έντεκα μηνών, είναι το ντόμινο που δημιουργείται μέσα από αυτές τις αναστολές. Μεταφέρουμε, ουσιαστικά, το πρόβλημα στον κομιστή, ενώ υπεύθυνος είναι ο εκδότης. Δεν διαφωνώ με την πρόταση που εξέφρασε προηγουμένως ο εκπρόσωπος της Ελληνικής Συνομοσπονδίας Επιχειρηματικότητας και Εμπορίου, ότι θα πρέπει να υπάρχει ειδική μέριμνα, όπως, περίπου, την ανέφερε. Το είχαμε καταθέσει κι’ εμείς ως πρόταση από την αρχή της πανδημίας.

Ως προς την επιδότηση των παγίων δαπανών. Εάν λάβω υπόψη μου και την πρόσφατη παράταση του πλαισίου στήριξης και τη δυνατότητα μετατροπής επιστρεπτέων «εργαλείων» σε μη επιστρεπτέα, είτε αφορούν εγγυήσεις, είτε δάνεια και επιστρεπτέες προκαταβολές, δίνεται μία ανάσα, αρκεί να χρησιμοποιηθεί αυτό το μέτρο, όπως και το μέτρο που αναφέρεται στη συγκεκριμένη διάταξη της επιδότησης των παγίων δαπανών και να αξιολογηθεί ως θετικό.

Αυτό που θα ζήταγα από τον παριστάμενο κ. Υπουργό, είναι ότι, επειδή υπάρχουν πάρα πολλές λεπτομέρειες, όπως αυτές αναφέρονται στην παρ.3 του άρθρου 29, που αφορούν στη μορφή της ενίσχυσης, τους δικαιούχους, το ύψος της ενίσχυσης, τον προσδιορισμό των επιλέξιμων παγίων δαπανών, κ.λπ.., θα θέλαμε να είχαμε μία συνεργασία, όπως έχουμε πάρα πολλές φορές μέχρι τώρα, έτσι ώστε να προτείνουμε προς την Κυβέρνηση, πώς πρέπει να γίνει αυτό το «εργαλείο», ώστε να φτάσει και στον τελευταίο συνάδελφο στη χώρα και να δώσει μία ανάσα στη βιωσιμότητα των επιχειρήσεων. Το ζητούμενο είναι, ότι πέρα από την αντιμετώπιση της πανδημίας -και αυτό έχει να κάνει και με τους εμβολιασμούς βεβαίως- θα πρέπει να δούμε τη μετά Covid εποχή και τις συνέπειες που θα κληθούμε, ως κοινωνία και ως Πολιτεία, αλλά και ως επιχειρηματική κοινότητα να αντιμετωπίσουμε. Το δύσκολο κομμάτι της πανδημίας μπορεί να είναι σε υγειονομικό επίπεδο, τα αποτελέσματα, όμως, στην οικονομία θα τα αντιμετωπίζουν οι επιχειρήσεις για μεγάλο χρονικό διάστημα και μετά τη λήξη του συναγερμού, αλλά και η ίδια η κοινωνία με πρωταρχικό στόχο τη διατήρηση, καταρχάς, της κοινωνικής συνοχής, αλλά και της βιωσιμότητας των επιχειρήσεων.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Γερογιάννης. **ΔΗΜΗΤΡΙΟΣ ΓΕΡΟΓΙΑΝΝΗΣ (Διευθύνων Σύμβουλος της Αεροπορίας Αιγαίου Α.Ε. (AEGEAN AIRLINES)):** Ευχαριστώ πολύ, κύριε Πρόεδρε.Στη συζήτηση παρίσταται και ο κ. Ευτύχης Βασιλάκης, Πρόεδρος του Διοικητικού Συμβουλίου της Αεροπορίας Αιγαίου.

Αξιότιμες κυρίες και κύριοι Βουλευτές, σας ευχαριστούμε για την πρόσκληση της εταιρείας μας στην Επιτροπή. Ξεκινώντας, θα ήθελα να επισημάνω, ότι η διάταξη σήμερα για τη στήριξη της AEGEAN δεν αποτελεί ελληνική πρωτοτυπία. Η πρωτόγνωρη αναγκαστική καθήλωση του κλάδου των αερομεταφορών μετά την πανδημία προκάλεσε άμεσες τεράστιες ζημιές και, σχεδόν, αυτόματη σημαντική ειδική παρέμβαση των κρατών, σε παγκόσμιο και ευρωπαϊκό επίπεδο, για τους κύριους αερομεταφορείς. Στο περιβάλλον αυτό, η ειδική στήριξη και από τη χώρα μας είναι απαραίτητη, τόσο για να διατηρηθούν στοιχειώδεις διεθνείς ισορροπίες δικαίου μεταξύ των αερομεταφορέων, όσο και για να διασφαλιστεί η δυνατότητα της AEGEAN να συμβάλλει, εκ νέου, στην ανάπτυξη των μεταφορών και του τουρισμού μετά την πανδημία.

Η AEGEAN, μέχρι και το 2019, είχε εντυπωσιακή πορεία και συνεισφορά στην ελληνική οικονομία. Σε είκοσι χρόνια από την ίδρυσή μας, φτάσαμε να συνδέουμε τη χώρα μας από επτά διαφορετικές βάσεις στην Αθήνα και την Περιφέρεια, με 154 προορισμούς στο εξωτερικό σε 47 χώρες και να μεταφέρουμε 15 εκατομμύρια επιβάτες ετησίως. Ο ετήσιος κύκλος εργασιών μας ξεπέρασε το 2019 το 1,3 δισεκατομμύρια ευρώ, με το 80% του κύκλου εργασιών να προέρχεται από τις γραμμές εξωτερικού, όπου αντιμετωπίζουμε τον ανταγωνισμό περισσότερων από εκατό άλλους αερομεταφορείς, ενώ 9,5 εκατομμύρια ήταν οι επιβάτες εξωτερικού με σημαντική συμβολή στον τουρισμό μας.

Παράλληλα, μετά από μία σταθερή πορεία ανάπτυξης, σε στόλο και απασχόληση, η ετήσια συνεισφορά μας σε φόρους, εισφορές και τέλη υποδομών στη χώρα μας, έφτασε τα 390 εκατομμύρια ευρώ το 2019 και συνολικά για τη δεκαετία 2009 - 2019 ξεπέρασε τα 2,8 δισεκατομμύρια ευρώ.

Πέρα, όμως, από την άμεση δημοσιονομική συνεισφορά, η κουλτούρα εξυπηρέτησης και η κοινή προσπάθεια των ανθρώπων μας, έφεραν την, κατ’ επανάληψη, αναγνώριση της Aegean, ως της καλύτερης περιφερειακής αεροπορικής εταιρείας της Ευρώπης, αποτελώντας ένα εξαιρετικό ποιοτικό στίγμα για τη χώρα μας και το τουριστικό της προϊόν.

Έτσι η αρχή του 2020 βρήκε την εταιρεία μας στην αρχή μιας μοναδικής, για τα ελληνικά δεδομένα, επένδυσης σε νέο στόλο αεροσκαφών, χωρίς, παράλληλα, να έχει ούτε ένα ευρώ υποχρέωσης προς τις ελληνικές τράπεζες. Αντίθετα, με σημαντικές καταθέσεις και ταμειακά διαθέσιμα, που η διοίκηση και οι μέτοχοι, με την εμπειρία προηγούμενων κρίσεων, συστηματικά διατηρούσαν.

Τα αποτελέσματα, όμως, της πρωτόγνωρης πανδημίας και των αναγκαστικών περιορισμών της μετακίνησης που επιβλήθηκαν από τα κράτη ήταν, άμεσα και ασύλληπτα ισχυρά, σε καταστροφική ισχύ. Οι μελέτες της ΙΑΤΑ δείχνουν, ότι ο κλάδος είχε για το 2020 118,5 δισεκατομμύρια δολάρια ζημιές, χάνοντας έτσι τη δυνατότητα επιβίωσης, χωρίς άμεσες κρατικές παρεμβάσεις.

Το μεγάλο μέγεθος των οικονομικών μονάδων, οι μακροπρόθεσμες επενδύσεις σε πάγια υψηλής αξίας, ο υψηλός αριθμός απασχολούμενου ανθρώπινου δυναμικού και η σημασία τους για τη στήριξη των τοπικών οικονομιών, είναι οι βασικοί λόγοι που οι μεγαλύτερες, με διάφορα κατά μονάδα παρέμβασης κρατικής στήριξης, έχουν γίνει σε αεροπορικές εταιρείες στη διάρκεια αυτής της κρίσης, μιας κρίσης που είναι η πιο καταστροφική κρίση στις αερομεταφορές, μετά τον Β΄ Παγκόσμιο Πόλεμο.

Μόνο σε χώρες της Ευρωπαϊκής Ένωσης έχουν δεσμευτεί 35 δισεκατομμύρια ευρώ σε πακέτα στήριξης συγκεκριμένων αεροπορικών εταιρειών από τα αντίστοιχα κράτη. Στην Ευρώπη δεν υπήρξαν μόνο οι γνωστές περιπτώσεις ισχυρών χωρών, όπως η Γερμανία, η Γαλλία, η Ολλανδία με πακέτα για τους κυρίους μεταφορείς τους, τα οποία ξεπερνούν τα 10 δισεκατομμύρια ευρώ το καθένα. Ακόμη και η Πορτογαλία, με αντίστοιχα μεγέθη οικονομίας με αυτά της Ελλάδας, χρειάστηκε να διαθέσει 1,2 δισεκατομμύρια ευρώ για την στήριξη του κύριου αερομεταφορέα της.

Στην Ελλάδα, η Aegean από την αφετηρία της πανδημίας τον Μάρτιο, μέχρι τον Δεκέμβριο του 2020, απώλεσε, συνολικά, το 80% του κύκλου εργασιών της, δηλαδή, ένα δισεκατομμύριο ευρώ μέσα σε δέκα, μόλις, μήνες. Μόνο, κατά το αρχικό διάστημα 15 Μαρτίου έως 30 Ιουνίου, του, πρακτικά, απόλυτου περιορισμού, είχαμε, μόλις, το 3% της κανονικής μας κίνησης και αντίστοιχου κύκλου εργασιών, δημιουργώντας 200 εκατομμύρια ζημιών, ήδη, στο πρώτο εξάμηνο. Στο σύνολο του έτους, οι ζημιές της εταιρείας θα προσεγγίσουν τα 300 εκατομμύρια ευρώ. Ασύλληπτα καταστροφικά μεγέθη για την οποιαδήποτε δραστηριότητα. Αυτή είναι, όμως, η παγκόσμια πραγματικότητα των αερομεταφορών για το 2020. Εάν η εταιρεία μας δεν είχε καθαρή αφετηρία, στέρεες βάσεις και αποθέματα, δεν θα είχε φτάσει ως εδώ.

Επειδή, όμως, συζητήθηκε αρκετά στην Επιτροπή και το θέμα των εργαζομένων, θα ήθελα να αναφερθώ και στο θέμα αυτό. Μία αεροπορική εταιρεία στηρίζεται στους ανθρώπους της. Άλλωστε, αυτοί είναι και το κύριο σημείο διαφοροποίησής της. Ακριβώς γι’ αυτό, επενδύουμε συστηματικά στην εκπαίδευση και στην εξέλιξη των ανθρώπων μας. Τα τελευταία τέσσερα χρόνια 800, περίπου, άτομα μετακινήθηκαν από πόστο σε πόστο, για την εξέλιξή τους. Κάθε χρόνο, περίπου, 700 εργαζόμενοι συμμετέχουν με προγράμματα ετήσιων στόχων, bonus προμηθειών στην κερδοφορία της εταιρείας. Το 2019 η Aegean αναδείχτηκε, ως ο πιο ελκυστικός εργοδότης στην Ελλάδα, σύμφωνα με την ετήσια έρευνα της εταιρείας Randstad.

Όμως, και μέσα στην κρίση, σε αυτή την πρωτόγνωρη καταστροφή, όπου όλες οι αεροπορικές εταιρείες αντιμετωπίζουν ζήτημα επιβίωσης, κάναμε ό,τι καλύτερο μπορούσαμε. Στο πρώτο δίμηνο της απόλυτης καθήλωσης, Απριλίου-Μαΐου, όπου οι περισσότεροι άνθρωποί μας ήταν σε καθεστώς αναστολής, συμπληρώσαμε το επίδομα του κράτους, με σημαντικές μηνιαίες παροχές κάλυψης βασικών αναγκών για όλο μας το προσωπικό. Κατόπιν, από τα τέλη Ιουνίου έως τις αρχές Νοεμβρίου, ενώ είχαμε, ανά μήνα, μόλις, το 1/3 του κανονικού κύκλου εργασιών μας, δεν χρησιμοποιήσαμε καθόλου το μέτρο της αναστολής, για να μην περιορίσουμε, σε αυτόν τον βαθμό τις αμοιβές των ανθρώπων μας.

Χρησιμοποιήσαμε, κατά κύριο λόγο, το Πρόγραμμα «Συν εργασία», που διατηρεί σημαντικό βάρος και στον εργοδότη, ενώ, παράλληλα, ένα σημαντικό μέρος των ανθρώπων μας ήταν σε πλήρη απασχόληση. Ταυτόχρονα, για να δημιουργήσουμε, ακόμη και σε αυτό το καταστροφικό περιβάλλον νέες προοπτικές απασχόλησης, φέραμε μέσα στην εταιρεία εργασίες βαριάς περιοδικής συντήρησης αεροσκαφών που, μέχρι πρότινος, στέλναμε σε κέντρα του εξωτερικού, εκπαιδεύοντας ένα σημαντικό μέρος του τεχνικού δυναμικού μας σε αυτή την κατεύθυνση μέσα στην κρίση και διασφαλίζοντας έτσι την απασχόληση τους.

Όμως, μέσα σε αυτή την καταστροφή όλες οι αεροπορικές εταιρείες στην Ευρώπη, ακόμη και αυτές που, ήδη, έχουν στηριχθεί αδρά, έχουν μειώσει το προσωπικό τους. Δυστυχώς, δεν μπορούσαν να μην υπάρξουν κάποιες προσαρμογές και σε εμάς. Η προσπάθεια να κάνουμε ό,τι καλύτερο μπορούμε για τους ανθρώπους μας παραμένει. Έχουμε απόλυτη συναίσθηση της ευθύνης μας απέναντί τους και τιμούμε τη συνεισφορά τους.

Σήμερα, όμως, είναι σημαντικό να κατανοήσουμε, ότι χρειαζόμαστε, πλέον, την ειδική στήριξη που τόσοι διεθνείς ανταγωνιστές μας έχουν, ήδη, λάβει, οι περισσότεροι, μάλιστα, από την αρχή της κρίσης. Το ποσό των 120 εκατομμυρίων, ίσως, φαντάζει μεγάλο. Αν το συγκρίνετε, όμως, με άλλες χώρες και άλλες αεροπορικές εταιρείες, με την πολλαπλάσια στήριξη που έχουν δεχθεί, κατ’ αντιστοιχία των ανά εταιρία μεγεθών, είναι το ελάχιστο που χρειαζόμαστε.

Με βάση τη συμφωνία, θα προηγηθεί αύξηση, κατά 60 εκατομμύρια ευρώ από τους ιδιώτες μετόχους. Σε κανένα από τα ευρωπαϊκά πακέτα κρατικής στήριξης σε αερομεταφορείς δεν μπήκε προϋπόθεση στήριξης από τους ιδιώτες. Τα 120 εκατομμύρια είναι μεγάλο ποσό, όπως και η συνεισφορά της εταιρείας μας, που μόνο το 2019 έφτασε τα 390 εκατομμύρια σε φόρους, εισφορές και τέλη υποδομών στη χώρα μας, είναι πολλαπλάσια. Η στήριξη, λοιπόν, του κράτους αποτελεί μία απόφαση επένδυσης στο μέλλον. Απόφαση στήριξης μιας εταιρείας, που μετά την πανδημία, θα φέρει και πάλι πολλαπλάσια αποτελέσματα και οφέλη στην οικονομία, όπως έγινε όλα τα προηγούμενα χρόνια.

Πριν κλείσω, θα ήθελα να σας ευχαριστήσω για τον χρόνο σας, αλλά και για την ευκαιρία που είχαμε πέρα από τη συνεργασία με τα στελέχη του Υπουργείου Οικονομικών και του Υπουργείου Μεταφορών, να παρουσιάσουμε, κατ’ επανάληψη, τόσο σε στελέχη της Αξιωματικής Αντιπολίτευσης, αλλά και του ΚΙΝ.ΑΛ., τις επιπτώσεις της πανδημίας στον κλάδο μας και στην εταιρεία μας, καθώς και τις ενέργειες άλλων χωρών για τη στήριξη των αντίστοιχων εταιρειών σε αυτή την ιδιαίτερη συγκυρία.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Παραδιάς.

**ΣΤΡΑΤΟΣ ΠΑΡΑΔΙΑΣ (Πρόεδρος της Πανελλήνιας Ομοσπονδίας Ιδιοκτητών Ακινήτων (ΠΟΜΙΔΑ))**: Κύριε Πρόεδρε, υπήρξε σημαντική υστέρηση, τόσο χρονική, όσο και ποσοτική, στη στήριξη των ιδιοκτητών μισθωμένων ακινήτων, κατά τη διάρκεια της πανδημίας, σε σχέση με τις διατάξεις, περί περικοπής των μισθωμάτων που εισέπρατταν, με αποτέλεσμα ένας σημαντικός αριθμός εκμισθωτών, ιδιαίτερα, μεγάλης ηλικίας, με μικρά εισοδήματα, να βρίσκονται σε πάρα πολύ δύσκολη θέση.

Δεν ήταν μόνο το θέμα του πόσου ποσοστού περικόψατε, αλλά και αν καταβάλλεται ή όχι το υπόλοιπο, γεγονός για το οποίο οι νομοθετικές πρωτοβουλίες ελάχιστη μέριμνα έδειξαν γι’ αυτό. Σήμερα, υπάρχουν θετικές διατάξεις στο νομοσχέδιο αυτό. Το Δημόσιο στις επιχειρήσεις που παρέμειναν κλειστές για το διάστημα των εορτών και του Ιανουαρίου, θα επιδοτήσει τους ιδιοκτήτες με το 80% του μισθώματος και μάλιστα αφορολόγητα και ακατάσχετα. Το πρακτικό πρόβλημα γι’ αυτής της κατηγορίας τους ιδιοκτήτες, είναι πότε θα εισπράξουν την αποζημίωση του δημοσίου. Ενώ βλέπουμε, ότι όλες οι άλλες επιδοτήσεις σε ταχύτατο χρόνο, σε μηδενικό χρόνο πολλές φορές, λαμβάνονται από τους δικαιούχους, ό,τι έχει σχέση με επιστροφές μισθωμάτων, είναι μία διαδικασία που κρατάει μήνες.

Αυτή τη στιγμή, χρειαζόμαστε νομοθετική πρωτοβουλία συμπληρωματική, ούτως ώστε όσες δηλώσεις έχουν γίνει από τον Μάρτιο μέχρι και τον Οκτώβρη, να μπορούν να επανεξεταστούν, αφού οι ιδιοκτήτες μάθουν για ποιον λόγο απορρίφθηκαν οι δηλώσεις τους και να δοθεί προθεσμία και διόρθωσης των μισθωτηρίων και διόρθωσης των δηλώσεων Covid, ούτως ώστε να μην χαθούν χρήματα από νόμιμα οφειλόμενες αποζημιώσεις του Δημοσίου.

Επίσης, θετική διάταξη είναι, ότι, για πρώτη, φορά μπήκαν και τα νομικά πρόσωπα στους δικαιούχους, έστω με μειωμένο ποσοστό, κάτι το οποίο θα πρέπει να συνεχιστεί, γιατί και τα νομικά πρόσωπα αντιμετωπίζουν πολύ σοβαρά προβλήματα. Ιδιαίτερα δε, η κατηγορία αυτών, που είναι τα φιλανθρωπικά και τα κοινωφελή.

Χρειάζεται παράλληλα, ό,τι ισχύει για τη χρονική μετάθεση, για την αναστολή φορολογικών υποχρεώσεων όλων των υπολοίπων θιγομένων κατηγοριών, επαγγελματιών και πολιτών, να ισχύσουν και για τους εκμισθωτές ακινήτων, οι οποίοι θίγονται από τις μειώσεις των ενοικίων.

Έτσι, λοιπόν, θα πρέπει να δούμε συνολικά το θέμα της δυνατότητας διόρθωσης και επανυποβολής όλων των δηλώσεων, οι οποίες, για διάφορους λόγους, απορρίφθηκαν. Οι λόγοι, για τους οποίους απορρίφθηκαν, σε πολλές περιπτώσεις, είναι ανυπαίτιοι για τους ιδιοκτήτες ακινήτων. Σε πολλές περιπτώσεις, ο ενοικιαστής χρησιμοποιούσε το ακίνητο με άλλο ΑΦΜ, εν αγνοία του ιδιοκτήτη. Σε πολλές περιπτώσεις, πολλοί ενοικιαστές, ιδιαίτερα, στις κατοικίες, αυθαίρετα και ψευδώς, δήλωσαν στους ιδιοκτήτες, ότι δικαιούνται μείωση μισθώματος. Σε άλλες περιπτώσεις, κάτι το οποίο εντόπισε ο κ. Χατζηδάκης χθες και αντέδρασε, αμέσως, μετά το 38ο συνέδριό μας, δηλώθηκαν, ψευδώς, αναστολές, σε συμπαιγνιακή συμπεριφορά μαζί με τους εργοδότες, μετά από πολλούς μήνες καθυστέρηση, ότι, δήθεν, κάποιος εργαζόμενος είχε τεθεί σε αναστολή ή και αληθώς αν συνέβη αυτό, σε χρόνο, όμως, που για τους ιδιοκτήτες είχε λήξει η προθεσμία υποβολής των δηλώσεων Covid για τις αποζημιώσεις.

Όλα αυτά τα θέματα πρέπει να ληφθούν σοβαρά από το Υπουργείο και από την ΑΑΔΕ, ούτως ώστε να μην μεταβληθούν οι ιδιοκτήτες ακινήτων και οι εκμισθωτές τους, στα μεγαλύτερα «θύματα» όλης αυτής της σημερινής κρίσης.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Φιλίππου.

**ΠΕΤΡΟΣ ΦΙΛΙΠΠΟΥ (Δήμαρχος Σαρωνικού)**: Σας ευχαριστώ για την πρόσκληση.

Θα μιλήσω για το άρθρο 39 και για την προτεινόμενη διάταξη, που έχει θέμα τις ειδικές ρυθμίσεις για τις περιοχές που περιγράφονται στις αποφάσεις 1151/1872 του Εφετείου Αθηνών. Τι έχει γίνει με αυτή την υπόθεση;

Το 1872 εκδόθηκε μία δικαστική απόφαση στη Λαυρεωτική που είχε να κάνει με τα μεταλλεία Λαυρίου και το ελληνικό δημόσιο. Πολύ σωστά το Δημόσιο ήθελε -και έπρεπε- να έχει την ευθύνη όλων των μεταλλευτικών δραστηριοτήτων, διότι ο τότε ιδιοκτήτης προσέφευγε και σε ιδιώτες, μίσθωνε κτήματα από τους ιδιοκτήτες, κατοίκους της Κερατέας τότε, κ.λπ.. Οπότε εξεδόθη αυτή η απόφαση που λέει, ότι την ευθύνη, πλέον, την έχει το ελληνικό δημόσιο.

Αυτή η απόφαση, μαζί με άλλες δύο αποφάσεις, που έδιναν τα πάντα στο ελληνικό δημόσιο, είχαν να κάνουν με αυτή τη δικαστική διαμάχη και όχι με τις ιδιοκτησίες των προπαππούδων μας και ημών των ιδίων τώρα. Επειδή, λοιπόν, υπήρχε πρόβλημα με το ιδιοκτησιακό καθεστώς, βάσει αυτής της απόφασης, το 1979 βγήκε ένας νόμος, ο ν.719/77, όπου όριζε, ότι ό,τι έχει σχέση με την 1151 απόφαση και τα δικαιώματα που πηγάζουν από αυτήν, πλέον, δεν έχουν ισχύ για τους ιδιοκτήτες, γιατί ήταν άλλο το αντικείμενο της υπόθεσης.

Στον νόμο, όμως αυτόν, προβλέφθηκε, «των εκτάσεων των κειμένων, εντός της περιοχής των διοικητικών ορίων του Δήμου Κερατέας». Όμως, το 1872, δεν ήταν ο Δήμος Κερατέας, αλλά ήταν ο ενιαίος Δήμος Λαυρεωτικής. Το Λαύριο δεν είχε ιδρυθεί, μετά ιδρύθηκε με τα μεταλλεία, ήταν στα Καλύβια και ο Κουβαράς, όλη η περιοχή, δηλαδή, που σήμερα καλύπτει ο Δήμος Σαρωνικού και ο Δήμος Λαυρεωτικής. Τότε έγινε αυτός ο νόμος, διότι υπήρχαν πάρα πολλές πιέσεις από τους Κερατιώτες και γιατί είχε ξεκινήσει το εργοστάσιο της ΔΕΗ στο Λαύριο και έπρεπε οι ιδιοκτήτες να αποζημιωθούν, αλλά και γιατί είχαν ξεκινήσει τα πρώτα σχέδια για τον νέο δρόμο για το Λαύριο, αυτόν που ξεκινά από την Κερατέα και πάει στο Λαύριο. Έπρεπε, λοιπόν, οι άνθρωποι να αποζημιωθούν, γι’ αυτό και έγραψαν μόνο για την Κερατέα.

Αν, τότε, είχαν γράψει την τότε Κερατέα ή την τότε Λαυρεωτική, θα είχε λήξει αυτό το θέμα που ταλαιπωρεί όλους μας. Ταλαιπωρεί εμάς ειδικά, αλλά απασχολούμε και εσάς, σήμερα.

Από τότε έχουν γίνει πάρα πολλές προσπάθειες, απλά και μόνο, να επεκταθεί η άρση της ισχύος της απόφασης 1151 στον Δήμο, όπως ήταν τότε. Δυστυχώς, δεν έχει γίνει αυτό εφικτό. Και με το Κτηματολόγιο που, την τελευταία πενταετία, βρίσκεται σε πολύ μεγάλη εξέλιξη, φάνηκε ότι η αιτία του προβλήματος είναι τεράστια, διότι έρχεται το ελληνικό δημόσιο, το Υπουργείο Οικονομικών, δια της Κτηματικής Υπηρεσίας, να διεκδικεί, σχεδόν, τα πάντα που υπάρχουν στην περιοχή μας. Προσέξτε, δεν μιλάμε για δάση, γιατί πολλοί έχουν πει, μήπως πρόκειται για καταπατήσεις. Δεν μιλάμε για τίποτα τέτοιο Μιλάμε για τις ιδιοκτησίες.

Για παράδειγμα, στο Λαύριο, διεκδικείται η πλατεία του Λαυρίου, εκεί όπου είναι η ψαραγορά, γιατί θεωρεί το ελληνικό δημόσιο ότι είναι δική του. Και η Σαρωνίδα που είναι όλη εντός σχεδίου, διεκδικείται και για τα εντός σχεδίου. Και αυτό είναι κάτι που μας έχει ξεσηκώσει.

Με την προηγούμενη Κυβέρνηση, την περίοδο 2016-2017, έρχονταν με το Κτηματολόγιο πάλι, βεβαιώσεις στους ιδιοκτήτες και μάλιστα, με πρόστιμο. Σας ξαναλέω, ότι πρόκειται για σπίτια, πολυκατοικίες, διαμερίσματα, εκεί που μένουν, δηλαδή, οι άνθρωποι και τους καλούσαν να πληρώσουν. Η τότε Κυβέρνηση, λοιπόν, μετά από συσκέψεις που είχε με τους Βουλευτές της περιοχής, πήρε μία πρώτη απόφαση να αναστείλει την όποια δίωξη και οικονομική επιβάρυνση στους ιδιοκτήτες, μέχρι να λυθεί όλο θέμα με το Κτηματολόγιο. Ήταν ένα πρώτο βήμα. Εμείς, σταθερά, ζητούμε να αρθεί η ισχύς της 1151 απόφασης για τα όρια του Δήμου μας.

Εκεί, λοιπόν, δημιουργείται μία τεράστια παραφιλολογία, κυρίως, προς τους Υπουργούς, που πάρα πολλές φορές έρχονται σε πολύ δύσκολη θέση, για να αποφασίσουν το αυτονόητο.

Αυτό το πράγμα μάς έχει ξεσηκώσει. Ας πούμε για τη Σαρωνίδα, αφού ο Δήμαρχος Λαυρίου θα πει για τη Λαυρεωτική, είναι, περίπου, 7.000-8.000 ιδιοκτησίες. Όλοι ξέρετε τη Σαρωνίδα. Όλοι έχει πάει στην παραλιακή προς Σούνιο. Στους ιδιοκτήτες που έχουν συμβόλαια, πάνε στα σπίτια τους ενστάσεις από την Κτηματική Υπηρεσία και πρέπει οι άνθρωποι να ξεκινήσουν τη διαδικασία των εκδικάσεων. Το αστείο είναι, ότι όλοι δικαιώνονται, γιατί έχουν συμβόλαια. Γιατί, λοιπόν, πρέπει να περάσουν όλοι αυτοί οι άνθρωποι από το δικαστήριο; Όλοι έχουν πάει. Και ο ίδιος ο Δήμος πήγε και για την πλατεία της Σαρωνίδας, που όλοι γνωρίζουμε ότι είναι του Δήμου. Έρχεται, όμως, η Κτηματική Υπηρεσία και λέει «είναι δική μου». Πήγαμε και εμείς και δικαιωθήκαμε. Γιατί πρέπει να υπάρχει αυτή ταλαιπωρία για όλους τους κατοίκους; Είναι τόσο απλό το πράγμα.

Στην προτεινόμενη διάταξη, στο άρθρο 39, λέει, στις τρεις γραμμές πριν από το τέλος, ότι «επισημαίνεται ότι για τα εκτός σχεδίου αγροτικά ακίνητα που βρίσκονται στις ως άνω περιοχές, το ζήτημα έχει προ πολλού επιλυθεί, με το άρθρο 19 του ν.719/1977». Είναι αυτό που σας διάβασα πριν. Δηλαδή, ότι έχει λυθεί μόνο για την Κερατέα. Η αιτιολογική έκθεση του Υπουργείου Οικονομικών λέει, ότι έχει επιλυθεί για όλη την περιοχή. Και αυτό ζητάμε. Η ίδια η αιτιολογική σας έκθεση λέει ότι έχει επιλυθεί, χωρίς να έχει επιλυθεί.

Αυτό είναι που ζητάμε, το οποίο έχει δημιουργήσει σε εμάς τεράστια αναστάτωση. Με την προτεινόμενη διάταξη, λύνεται, εν μέρει, το εντός σχεδίου. Δηλαδή, για τη Σαρωνίδα και το Λαύριο, ότι κομμάτια είναι εντός σχεδίου, αλλά είναι πολύ μικρό ποσοστό. Δηλαδή, στον Δήμο Σαρωνικού, η Σαρωνίδα είναι, περίπου, το 5% της συνολικής έκτασης του Δήμου. Λύνεται, βεβαίως, αυτό το κομμάτι και είναι σε θετική κατεύθυνση. Δεν λύνεται, όμως, το υπόλοιπο θέμα της περιοχής.

Έγιναν, την περασμένη εβδομάδα, πάρα πολλές συσκέψεις και στο γραφείο του κ. Βορίδη, ο οποίος είναι και Βουλευτής της περιοχής μας, μαζί με τον κ. Βλάχο. Ήταν μία πολύ έντονη τηλεδιάσκεψη. Μαζί με τον κ. Βεσυρόπουλο, προσπαθούσαμε να καταλάβουμε τι γίνεται. Στη συνέχεια, έγινε τηλεδιάσκεψη και με τον Υπουργό Οικονομικών, τον κ. Σταϊκούρα και με τον κ. Βεσυρόπουλο. Εξηγούσαμε αυτά τα πράγματα, που εξηγούμε και σε εσάς, και είναι, πραγματικά, καταπληκτικό, ότι οι νομικοί συνεργάτες των Υπουργών, τούς έλεγαν άλλα πράγματα.

Δεν μιλάμε, για το αν το ελληνικό δημόσιο έχει περιουσία, που είναι του Υπουργείου Γεωργίας, αν έχει παραλίες, αν έχει από δωρεές, αν έχει οτιδήποτε. Μιλάμε για τις εκτάσεις που προκύπτουν από τη δικαστική απόφαση 1151. Αν κάποιος είναι καταπατητής, υπάρχει η δασική νομοθεσία. Με βάση, όμως, την απόφασης 1151 αμφισβητείται η ιδιοκτησία, όσων έχουμε από τους παππούδες μας αμπέλια, χωράφια, σπίτια. Δεν αμφισβητείται ως προς τη μορφή, αν υπήρχε κάποιος καταπατητής, καθώς εκεί υπάρχει νομοθεσία, η οποία εφαρμόζεται, όσο μπορεί να εφαρμοστεί.

Υπήρχε, λοιπόν, μία παραπληροφόρηση. Εμείς είμαστε κάθετοι, ότι πρέπει να επιλυθεί τώρα. Ζήτησε ο κ. Σταϊκούρας να ενημερωθεί, γι' αυτό ήρθαμε και σε μία συμφωνία, ώστε να δοθεί μία παράταση έξι μηνών και να μην πάνε άλλες ειδοποιήσεις από το Κτηματολόγιο στους πολίτες και να συσταθεί μία Επιτροπή, που θα μετέχουμε και εμείς, για την οριστική επίλυση, που είναι τόσο απλή και που απασχολεί, για δεκαετίες, την περιοχή μας και όλες τις Κυβερνήσεις, αλλά, τελικά, δεν έχει ακόμη δοθεί.

Ευχαριστώ πολύ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Λουκάς.

**ΔΗΜΗΤΡΙΟΣ ΛΟΥΚΑΣ (Δήμαρχος Λαυρεωτικής):** Ευχαριστώ, κύριε Πρόεδρε.

Σε συνέχεια αυτών που είπε ο κ. Φιλίππου, δεν θα επαναλάβω τα ίδια. Όντως, υπάρχει μία διάταξη στο άρθρο 39, που λύνει ένα μέρος του προβλήματος. Στον Δήμο Λαυρεωτικής, έχουμε 6.000 ενστάσεις ιδιωτών προς το Δημόσιο και του Δημοσίου προς τους ιδιώτες για ιδιοκτησίες που οι πιο πολλές είναι εντός σχεδίου και έχουν οι άνθρωποι τίτλους ιδιοκτησίας από το 1900, αλλά για το Δημόσιο, όπως ξέρετε πολύ καλά, πρέπει να έχεις πριν από το 1872.

Δίνεται, λοιπόν, μία λύση με το άρθρο 39. Σε εμάς είναι το 1,5%- 2%, ενώ στον Σαρωνικό είναι λίγο πιο μεγάλο το ποσοστό. Στα πρώην δασικά που μπήκαν στο σχέδιο, σε αυτά δίνεται λύση. Εμείς συμφωνούμε σε αυτό, όπως είναι το άρθρο να περάσει. Κάναμε προσπάθεια να περάσουμε τώρα και τις άλλες περιπτώσεις, με την επέκταση του νόμου, που είπε ο κ. Φιλίππου, του ν.719/1977 του Έβερτ. Όμως, οι Υπουργοί, κ.κ. Σταϊκούρας και Βεσυρόπουλος, είχαν την άποψη, ότι πρέπει να το μελετήσουμε πιο επισταμένα.

Συμφωνήσαμε σε αυτό. Άρα, έχουμε να πούμε, ότι στην προτεινόμενη διάταξη με την εξάμηνη παράταση έχουμε ένα θέμα, καθώς εμείς είχαμε ζητήσει παράταση για όλες τις περιπτώσεις ενστάσεων, είτε έχει κάνει ο ιδιώτης, είτε το Δημόσιο. Στο δελτίο τύπου του Υπουργείου Οικονομικών αναφέρεται στην «εξέταση ενστάσεων του Δημοσίου, επί ιδιωτών, και το ανάποδο». Δηλαδή, και ιδιώτης, επί του Δημοσίου. Δηλαδή, είναι ένθεν κι ένθεν.

Άρα, μιλάμε για παράταση της μη εκδίκασης των ενστάσεων, που θα είναι η τέταρτη στη σειρά, ώστε στο διάστημα του εξαμήνου η επιστημονική επιτροπή που θα συγκροτηθεί στο Υπουργείο Οικονομικών, με τη συμμετοχή και εκπροσώπων των Δήμων, θα ετοιμάσει ένα προσχέδιο νομοθετικής ρύθμισης, ώστε να δοθεί, επιτέλους, λύση σε αυτό το μείζον και χρόνιο πρόβλημα των ακινήτων. Πραγματικά, είναι ένα θέμα που ταλανίζει αιώνες, κατά κυριολεξία, τους συμπολίτες μας. Εάν τότε στον νόμο 719, αντί να μπει διάταξη «του νυν Δήμου Κερατέας», έλεγε του «τέως Δήμου Λαυρίου», που συμπεριλάμβανε τους δύο Δήμους, γιατί η απόφαση του 1872 που βγήκε με τη σύμφωνη γνώμη όλων, για να παίρνει φόρους από τον Σερπιέρη το ελληνικό δημόσιο, θα έχει το θέμα λυθεί. Δεν είναι αργά να το κοιτάξουμε και να το λύσουμε τώρα.

Επομένως, συμφωνήσαμε να περάσει το άρθρο 39, που λύνει ένα πρόβλημα σε οικοπεδούχους στη Σαρωνίδα, που είναι μία κοινότητα του Δήμου Σαρωνικού, αλλά ελάχιστα θέματα λύνει σε εμάς και στη συνέχεια, στον νόμο να προβλεφθεί εξάμηνη παράταση, για να μην εκδικάζονται ενστάσεις ερήμην, χωρίς την προστασία του νόμου από τους ιδιώτες. Τρίτον, μέσα στο νόμο να υπάρξει η πρόβλεψη σύστασης της επιστημονικής επιτροπής με τη συμμετοχή φορέων των Δήμων, για να βγάλουμε εντός τριών μηνών το προσχέδιο της νομοθετικής ρύθμισης και να έχουμε άλλους τρεις μήνες, για να το περάσουμε με τροπολογία στη Βουλή.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Παναγιώτου.

**ΣΟΦΟΚΛΗΣ ΠΑΝΑΓΙΩΤΟΥ (Πρόεδρος της Ελληνικής Ένωσης Ζυθοποιών):** Ευχαριστώ, κύριε Πρόεδρε.

Σχετικά με το συγκεκριμένο νομοσχέδιο, δεν θα αναφερθώ σε αυτά που είπαν οι περισσότεροι συνομιλητές μας, που αφορούν σε γενικές ρυθμίσεις. Θα ήθελα να σταθώ μόνο στις ρυθμίσεις που αφορούν στον κλάδο μας και συγκεκριμένα στην αναστολή καταβολής του ειδικού φόρου κατανάλωσης και ΦΠΑ για τις πωλήσεις του Δεκεμβρίου, που έχει πάρει αναστολή μέχρι 26/3/2021.

Τη συγκεκριμένα αναστολή, την είχαμε ζητήσει και για τους περασμένους δύο μήνες. Είναι πολύ σημαντικό να γνωρίζουμε κάποια χαρακτηριστικά του κλάδου μας. Ουσιαστικά, το κομμάτι της ζυθοποιίας αποτελεί έναν καθετοποιημένο κλάδο για την ελληνική οικονομία. Ξεκινάει από την παραγωγή κριθαριού και φτάνει μέχρι και την παραγωγή μπύρας. Το 95% της μπύρας που πωλείται στην Ελλάδα, παράγεται στην Ελλάδα, πράγμα πάρα πολύ σημαντικό.

Με δεδομένο, ότι ο κλάδος μας απευθύνεται στη HORECA, στην εστίαση, πρακτικά, σε ένα ποσοστό 65% και μόλις, κατά 30% με 35% στα σουπερμάρκετ και δεδομένου του lockdown της εστίασης, το τελευταίο τρίμηνο, πλέον, είχαμε ζητήσει και για τις αγορές Νοεμβρίου-Δεκεμβρίου να υπάρξει αυτή η αναστολή.

Αυτή η αναστολή αποφασίστηκε για τις πωλήσεις Δεκεμβρίου, που έπρεπε να καταβάλλουμε στις 25 Ιανουαρίου. Αντίστοιχα, αυτή τη στιγμή, θα θέλαμε να ζητήσουμε την παράλληλη αναστολή πληρωμών του ειδικού φόρου κατανάλωσης και ΦΠΑ, για όσο διάστημα διαρκεί το lockdown. Είναι, πλέον, βέβαιο, ότι το lockdown στην εστίαση θα συνεχιστεί για όλον τον Φεβρουάριο. Προφανώς, τα υγειονομικά δεδομένα δεν είναι πάρα πολύ ευνοϊκά, για να ανοίξει η εστίαση σε αυτή τη φάση.

Επομένως, παράλληλα με αυτή τη ρύθμιση, η οποία εισήχθη για τις πωλήσεις του Δεκεμβρίου, θα θέλαμε, σε αυτή τη φάση, να ζητήσουμε αντίστοιχη ρύθμιση να ισχύσει και για τις πωλήσεις του Ιανουαρίου και για τις πωλήσεις του Φεβρουαρίου, που είναι δεδομένο ότι η εστίαση θα παραμείνει κλειστή.

Είναι γνωστό, ότι τα σουπερμάρκετ που, αυτή τη στιγμή, σχεδόν αποκλειστικά, διοχετεύουν τα προϊόντα μας, οι όροι πληρωμής είναι πολύ δυσμενείς. Σε καμία περίπτωση δεν καταβάλλονται οι πληρωμές, εντός μηνός, όπως πρέπει να καταβάλλουν τον ειδικό φόρο και τον ΦΠΑ.

Αντίστοιχα είναι πάρα πολύ σημαντικό το γεγονός, ότι κλάδος μας, που στα χρόνια της κρίσης αναπτύχθηκε, τουλάχιστον, στο κομμάτι της μικροζυθοποιίας, αυτή τη στιγμή, πάρα πολλές επιχειρήσεις, οι περισσότερες από αυτές είναι start up επιχειρήσεις, αντιμετωπίζουν πολύ σημαντικό θέμα ρευστότητας και η αναστολή καταβολής ειδικού φόρου και ΦΠΑ νομίζω είναι ένα ελάχιστο μέτρο, για να βοηθήσουμε τις συγκεκριμένες επιχειρήσεις.

Τέλος, θα ήθελα να αναφερθώ σε κάτι το οποίο αφορά στο σύνολο του κλάδου μας. Ως γνωστό η HORECA έχει κλείσει, εδώ και αρκετό διάστημα, καθώς η εστίαση είναι κλειστή. Το κομμάτι του βαρελιού, που αφορά καθαρά στην αγορά της εστίασης για όλες τις επιχειρήσεις του κλάδου έχει σταματήσει, εδώ και δυόμισι-τρεις μήνες και έχουν προκύψει, ήδη, στην αγορά πάρα πολλά ληγμένα προϊόντα, τα οποία δεν θα καταναλωθούν ποτέ και θα αναγκαστούμε να καταστρέψουμε.

Ζητάμε σε αυτή την περίπτωση, τον συμψηφισμό του ειδικού φόρου κατανάλωσης για τα προϊόντα, τα οποία δεν θα καταναλωθούν. Δηλαδή, θα λήξουν, χωρίς να καταναλωθούν στην εστίαση. Ζητάμε, λοιπόν, να υπάρξει συμψηφισμός του ειδικού φόρου κατανάλωσης με μελλοντικές μας πωλήσεις. Δυστυχώς, αυτή τη στιγμή, δεν μπορούμε να πουλήσουμε οποιοδήποτε βαρέλι. Επομένως, οτιδήποτε επιστρέφεται, είναι προς καταστροφή. Είναι ένα, απόλυτα, δίκαιο αίτημα, το οποίο θεωρώ ότι θα πρέπει να γίνει δεκτό από το Υπουργείο Οικονομικών.

Ευχαριστώ για τον χρόνο σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Μαυράκης.

**ΧΑΡΗΣ ΜΑΥΡΑΚΗΣ (Γενικός Γραμματέας του Συνδέσμου Ελλήνων Παραγωγών Αποσταγμάτων και Αλκοολούχων Ποτών (ΣΕΑΟΠ)):** Καλημέρα και καλό μήνα σε όλους και όλες.

Θα περιοριστώ στα άμεσα ενδιαφέροντα του Συνδέσμου μας, εκπροσωπώντας την Ελληνική Ποτοποιία και Αποσταγματοποιία.

Θέλω να ευχαριστήσω, καταρχήν, τον Υπουργό Οικονομικών, διότι, επιτέλους, εδόθη η παράταση, την οποία ζητούσαμε από τον Οκτώβρη, για τις πωλήσεις του Δεκεμβρίου, αν και τελευταία ημέρα στις 12.00΄ το μεσημέρι, οπότε όπως καταλαβαίνετε για τις περισσότερες εταιρείες ήταν «δώρον άδωρον», γιατί η μείωση της ρευστότητας των διαθεσίμων τους είχε, ήδη, γίνει. Όμως, είναι ένα θετικό βήμα -και ευχαριστούμε γι’ αυτό- που πρέπει να επεκταθεί σε μόνιμη βάση.

Το έχουμε επισημάνει πολλές φορές. Τους λόγους τους ακούσατε, πριν από τον εκπρόσωπο των ζυθοποιών. Δεν θα σπαταλήσω τον χρόνο σας να τους ξαναπώ. Θέλω μόνο να επισημάνω κάτι που θα πρέπει να έχετε υπόψιν σας.

Στον δικό μας κλάδο, το 80% της αξίας ενός τιμολογίου είναι φόροι και ΦΠΑ που εμείς οφείλουμε να αποδώσουμε τον επόμενο μήνα. Θα πρέπει, λοιπόν, τουλάχιστον, όσο διατηρείται αυτή η ιστορία με την πανδημία, να δοθεί μία δίμηνη παράταση. Δηλαδή, όπως δόθηκε για τον Δεκέμβρη, να δοθεί σε μόνιμη βάση αυτή η παράταση, αφού η μείωση των πωλήσεων που αντιμετωπίζουμε στον κλάδο της χονδρικής και εστίασης ήταν 52% πέρυσι, ενώ η γενική μείωση, συμπεριλαμβανομένης και της λιανικής, ήταν στο 32%. Ήταν μία πολύ σημαντική μείωση. Βεβαίως, και οι χρόνοι αποπληρωμής μας από τα σουπερμάρκετ είναι οι γνωστοί με το γνωστό πρόβλημα, δεν υπάρχει ρευστότητα.

Θα πρέπει, λοιπόν, να δοθούν αυτοί οι δύο μήνες παράταση καταβολής των φόρων. Επιπλέον, θα πρέπει να δοθεί η δυνατότητα καταβολής σε δόσεις αυτής της, υπό αναστολή, πληρωμής, διότι θα «πέσουν» στον μεθεπόμενο μήνα, δύο ή τρεις μήνες ταυτόχρονα, οπότε πάλι θα υπάρξει πρόβλημα.

Θέλω να επισημάνω, ότι έχουν δοθεί, κατά καιρούς, διάφορες δυνατότητες για διευκόλυνση των επιχειρήσεων, όπως αναστολή πληρωμής ΦΠΑ, 12 δόσεις ρύθμιση, 120 δόσεις ρυθμίσεις. Εμάς δεν μας «πιάνει» καμία ως κλάδο, διότι εμείς πληρώνουμε στο Τελωνείο. Θα πρέπει, λοιπόν, να επεκταθούν αυτές οι προβλέψεις και για τις πληρωμές στο Τελωνείο, όπως, επίσης, και η μείωση, κατά 25% του ΦΠΑ, όταν πληρώνονται εγκαίρως.

Επίσης, μία πρόβλεψη πρέπει να ληφθεί για τις επιχειρήσεις, οι οποίες λειτουργούν με το καθεστώς της τρίμηνης αναστολής του φόρου από την ημερομηνία αγοράς, όμως, ισχύει εκεί, και όχι από τότε που επωλήθησαν. Οι προθεσμίες αυτές, όπως καταλαβαίνετε, έχουν επεκταθεί πάρα πολύ στην πράξη και θα πρέπει αυτό να λυθεί με μία ρύθμιση, ώστε να τους διευκολύνουμε και αυτούς. Ούτως ή άλλως, τα ποσά αυτά είναι καλυμμένα από εγγυητικές επιστολές τραπέζης και δεν τίθεται θέμα απώλειάς τους για το Δημόσιο. Όμως, μία πρόσκαιρη αδυναμία πληρωμής των φόρων αυτών στο Τελωνείο, επιφέρει την «κατάπτωση» των εγγυητικών επιστολών, με δραματικές συνέπειες για τις επιχειρήσεις, με «αφοπλισμό» από το τραπεζικό σύστημα, κ.λπ.. Δηλαδή, ολοκληρωτική καταστροφή για οποιαδήποτε επιχείρηση.

Δεν συνδέεται, όμως, όπως πολλές φορές μας λέει το Υπουργείο Οικονομικών με τον ειδικό φόρο κατανάλωσης στα τσιγάρα ή στα καύσιμα. Τα τσιγάρα δεν έχουν lockdown. H αγορά λειτουργεί. Τα καύσιμα, ναι έχουν μείωση, αλλά η αγορά λειτουργεί. Θα πρέπει να γίνει κατανοητό, ότι η δική μας αγορά δεν λειτουργεί, γι’ αυτό θα πρέπει να δεχθεί μία πρόνοια. Επιπλέον, σε βάθος χρόνου, θα πρέπει να δούμε και τη μείωση του ειδικού φόρου κατανάλωσης σε ένα μέσο επίπεδο της Ευρωπαϊκής Ένωσης. Αυτή τη στιγμή, η Ελλάδα είναι πρώτη σε ύψος ειδικού φόρου αλκοόλης, ως προς το κατά κεφαλήν ακαθάριστο προϊόν.

Αυτά ήθελα να πω και ελπίζω να εισακουστούμε, έστω και την τελευταία στιγμή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχουμε ολοκληρώσει με τους εκπροσώπους φορέων.

Τον λόγο έχει ο Υπουργός Οικονομικών, κ. Χρήστος Σταϊκούρας, για να δώσει κάποιες διευκρινίσεις.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Άκουσα, με ιδιαίτερη προσοχή, φορείς, κλάδους και επιχειρήσεις να τοποθετούνται, κυρίως, πάνω στις προκλήσεις και την ανάγκη η ελληνική Κυβέρνηση να καλύψει ένα σημαντικό κομμάτι αυτών. Θέλω να τους ευχαριστήσω, γιατί έχουμε καθιερώσει -το είπαν και οι Πρόεδροι των συλλογικών φορέων- έναν ειλικρινή, γόνιμο και συστηματικό διάλογο.

Κοινή συνισταμένη όλων των θέσεων που άκουσα, είναι ότι τα μετρά κινούνται προς τη σωστή κατεύθυνση, είναι έγκαιρα και στοχευμένα. Οφείλω να πω, ότι άκουσα φορείς, όπως το συνηθίζω το τελευταίο χρονικό διάστημα, να προσθέτουν ότι δεν είναι και αρκετά. Αν καθίσει, όμως, κάποιος στο τέλος αυτής της συζήτησης και αθροίσει τα αιτήματα που ακούστηκαν μόνο σε αυτή τη συζήτηση, συσσωρεύονται αρκετά δισεκατομμύρια ευρώ νέες παρεμβάσεις. Οφείλει, συνεπώς, μία υπεύθυνη πολιτική ηγεσία του Υπουργείου Οικονομικών να σταθμίζει και να ισορροπεί, μεταξύ των απεριορίστων αναγκών που, συνήθως, δεν ποσοτικοποιούνται, δεν υπάρχει «οροφή» και των περιορισμένων πόρων που, κάθε φορά, έχουμε στη διάθεσή μας.

Γι’ αυτό και θα επαναλάβω, ότι θα συνεχίσουμε να κάνουμε και θα προσθέτουμε «όπλα», έτσι ώστε να περιορίσουμε, όσο είναι εφικτό τις δυσμενείς οικονομικές και κοινωνικές συνέπειες της πρωτόγνωρης υγειονομικής κρίσης, της οποίας ακόμη τις πλήρεις προεκτάσεις, την έκταση και την ένταση δεν την γνωρίζει κανένας.

Δεύτερη παρατήρηση, θα ήθελα να ευχαριστήσω για ακόμα μία φορά -το έκανα και το Σάββατο το πρωί στο ετήσιο συνέδριο της ΠΟΜΙΔΑ- τους εκμισθωτές, φυσικά και νομικά πρόσωπα, που ανταποκρίθηκαν και «σήκωσαν», από την πρώτη στιγμή, το βάρος που η ελληνική πολιτεία τους επιμέρισε και τους ευχαριστώ, ιδιαίτερα, για το αίσθημα κοινωνικής ευθύνης που έχουν επιδείξει.

Η ΠΟΜΙΔΑ από την αρχή, όπως έπραξε και σήμερα, υπήρξε παραγωγικός συνομιλητής στην προσπάθειά μας να αντιδρούμε άμεσα, δίκαια και αποτελεσματικά. Πράγματι, υπάρχουν τρεις φάσεις, στις οποίες προσπαθήσαμε να παρέμβουμε στους ιδιοκτήτες. Να ξεκαθαρίσω, βέβαια, ότι η Κυβέρνηση αυτή, είναι η πρώτη Κυβέρνηση τα τελευταία χρόνια, που επέδειξε ιδιαίτερη μέριμνα για τους ιδιοκτήτες ακινήτων. Να υπενθυμίσω, να επαναλάβω και να τονίσω, ότι αυτή η Κυβέρνηση μείωσε μεσοσταθμικά τον ΕΝΦΙΑ, κατά 22%, αντιλαμβανόμενη το φορολογικό βάρος που «σηκώνουν» και σήκωναν οι ιδιοκτήτες τα προηγούμενα χρόνια.

Μέσα σε αυτή την κρίση, συνεπώς, «σηκώνουν» ένα βάρος της υγειονομικής κρίσης. Προσπαθήσαμε να καλύψουμε ένα σημαντικό κομμάτι την προηγούμενη περίοδο. Ξέρω ότι έχουμε καλύψει το 71% των δικαιούχων, που υπέβαλαν ορθά δηλώσεις, από τον Μάρτιο μέχρι τον Αύγουστο, δίνοντας συμψηφισμούς, ύψους 42,8 εκατομμυρίων ευρώ. Ξέρω, επίσης, ότι επίκεινται δηλώσεις σε 19.680 ιδιοκτήτες το επόμενο χρονικό διάστημα, αλλά ξέρω, επίσης, ότι θα αποσταλεί μέχρι τον Φεβρουάριο αιτιολογημένη απάντηση στο 23% των ιδιοκτητών -δεν είναι λίγοι- δηλαδή, σε 79.306 που δεν πληρούσαν, σύμφωνα με την ΑΑΔΕ, τα κριτήρια, δίνοντας, παράλληλα, το δικαίωμα αιτιολογημένης προσβολής της απόφασης και επανεξέτασης.

Η δεύτερη φάση ήταν Νοέμβριος - Δεκέμβριος. Ήρθαμε αυτές τις ημέρες και καλύψαμε, μέσα στον Ιανουάριο, 176.404 ΑΦΜ, δίνοντας 19,3 εκατομμύρια ευρώ. Πολύ σωστά και δίκαια, ο Προέδρος της ΠΟΜΙΔΑ υπενθύμισε, ότι όλα αυτά τα ποσά, καθώς και τα ποσά στη διάταξη που συζητάμε τώρα στη Βουλή, είναι αφορολόγητα, που σημαίνει ότι, ουσιαστικά, δεν υπάρχει τελικά κόστος για τον ιδιοκτήτη, σε σχέση με το να έπαιρνε το ενοίκιο, πληρώνοντας έναν συγκεκριμένο φόρο. Μιλάμε τώρα για τη διάταξη για τον Νοέμβριο και τον Δεκέμβριο.

Πολύ σύντομα, θα αντιμετωπίσουμε και το θέμα για τον Ιανουάριο και τον Φεβρουάριο. Έχουμε πει, ότι μέχρι 15 Φεβρουαρίου θα τελειώσουμε τις υποθέσεις του Δεκεμβρίου και μετά θα ασχοληθούμε με Ιανουάριο και Φεβρουάριο. Θέλω να σας πω, γιατί πάντα τις σκέψεις τις μοιράζομαι δημόσια, ότι η διαδικασία για Ιανουάριο και Φεβρουάριο είναι, προφανώς, πολύ πιο εύκολη, γιατί δεν έχουμε μείωση ενοικίου, καθώς καλύπτουμε το 80%, αλλά θεωρώ, ότι θα συμφωνήσουν οι συνάδελφοί μου στην Αίθουσα, αλλά και εσείς, ότι κάποια διασταύρωση πρέπει να γίνει. Δηλαδή, να βεβαιωθούμε, ότι δεν θα υπάρχει κάποιος που θα πληρώσει το ενοίκιο ή ποσοστό αυτού και, ταυτόχρονα, ο ιδιοκτήτης θα έχει και το 80%. Άρα, προσπαθούμε να βρούμε τον βέλτιστο και τάχιστο τρόπο που κάποια διασταύρωση θα γίνει, για να μπορέσει να γίνει γρήγορα εκταμίευση χρηματικού ποσού.

Πάλι, όμως, θα ήθελα, να σας ευχαριστήσω, κύριε Πρόεδρε, όπως και όλους τους ιδιοκτήτες, διότι, πράγματι, έχετε βάλει «πλάτη» μέσα σε αυτή την πρωτόγνωρη κρίση.

Τρίτη παρατήρηση είναι οι κρατικές ενισχύσεις. Για να δείτε πόσο δυναμική είναι η εξέλιξη της οικονομίας, στην Ολομέλεια θα κάνω μία διαφορετική τοποθέτηση από αυτή που έκανα στην Επιτροπή, διότι σας είχα πει στην Επιτροπή, ότι επίκεινται εξελίξεις σε ευρωπαϊκό επίπεδο. Πράγματι, όπως θα είδατε υπήρξαν εξελίξεις και ανακοινώσεις την Παρασκευή. Υπήρξαν ανακοινώσεις, σε ό,τι αφορά και στο υφιστάμενο πλαίσιο -μίλησαν εκπρόσωποι φορέων γι’ αυτό- και στο νέο πλαίσιο για τις πάγιες δαπάνες. Το νέο πλαίσιο από 3 εκατομμύρια ευρώ γίνεται 10 εκατομμύρια. Το υφιστάμενο πλαίσιο από 800.000 διπλασιάζεται. Για τον πρωτογενή τομέα από 100.000, ανά επιχείρηση, γίνεται 225.000. Στην αλιεία από 120.000 γίνεται 270.000. Αυτές είναι ουσιαστικές παρεμβάσεις και για την Ελλάδα, διότι πολλές φορές τα πλαίσια στήριξης που είχαμε, «χτυπούσαν» επιχειρήσεις «οροφές» και δεν μπορούσαμε να τις βοηθήσουμε περισσότερο. Προφανώς, πλέον, δεν υφίσταται αυτό. Δίνεται και η δυνατότητα ευελιξίας, επεκτείνοντας τους χρονικούς ορίζοντες, μέχρι το τέλος του έτους και δίνοντας τη δυνατότητα μετατροπής επιστρεπτέων μέτρων σε άλλες μορφές ενίσχυσης, υπό προϋποθέσεις. Τώρα αποφασίστηκε αυτό. Τώρα αποφασίστηκε, γιατί κάποιοι, επί μήνες, έλεγαν πράγματα, τα οποία δε μπορούσαν να υλοποιηθούν σε ευρωπαϊκό επίπεδο.

Η τελευταία παρατήρηση -είναι λίγο πιο εξειδικευμένο το θέμα- αφορά στον Σαρωνικό και τη Λαυρεωτική. Πράγματι, θέλω να επιβεβαιώσω, ότι την Παρασκευή έγινε μία πολύ γόνιμη τηλεδιάσκεψη με τους αγαπητούς Δημάρχους και την πολιτική ηγεσία του Υπουργείου Οικονομικών. Θα ήθελα, όμως, να είμαι πολύ ξεκάθαρος. Δεν υπήρχε και δεν υπάρχει καμία παραπληροφόρηση. Η πολιτική ηγεσία του Υπουργείου Οικονομικών είναι συμπαγής. Όμως, έχει ένα κριτήριο, ότι λειτουργεί με ασφάλεια. Ακούσαμε όλοι, κύριοι Δήμαρχοι, ότι «διαχρονικά οι Κυβερνήσεις, επί δεκαετίες, δεν αντιμετώπιζαν ένα θέμα που εύκολα αντιμετωπίζεται με μία προσθήκη μιας πρότασης». Εάν ήταν τόσο εύκολο, γιατί σαράντα, χρόνια όλες οι Κυβερνήσεις δεν το αντιμετώπισαν, αφού είναι μία «απλή πρόταση;»

Άρα, αυτό που κάναμε -και δεσμεύτηκα απέναντί σας γι’ αυτό και, δείχνοντας, για άλλη μία φορά την υπευθυνότητά μας, είναι, ότι πρώτον, έρχεται η διάταξη και δεν αποσύρεται, όπως ζητούσαν κάποιοι, διότι απόσυρση διάταξης σημαίνει να μην βοηθήσουμε, τουλάχιστον, στον ένα Δήμο 7.000 χιλιάδες οικογένειες. Άρα, νομοθετούμε με ασφάλεια, βοηθώντας ένα σημαντικό κομμάτι συμπατριωτών μας.

Δεύτερον, φαίνεται ότι δεν καλύπτουμε, πλήρως, τις ανάγκες που υπάρχουν. Η πολιτική ηγεσία του Υπουργείου Οικονομικών έχει μάθει να ακούει. Έτσι, όπως δεσμευτήκαμε, θα έρθει διάταξη που θα δίνει παράταση στην εξέταση των ενστάσεων του Δημοσίου, επί ακινήτων. Υπάρχει, ήδη, σχετικό δελτίο τύπου του Υπουργείου Οικονομικών, πριν ξεκινήσει η ακρόαση φορέων κι όπως δεσμεύτηκα απέναντί σας, θα υπάρξει Επιτροπή, που όχι σε έξι μήνες, αλλά σε τρεις μήνες θα υποβάλει πρόταση προς την πολιτική ηγεσία, συμπεριλαμβανομένου και προσχεδίου νομοθετικής ρύθμισης, ώστε να λύσουμε, κατά τον βέλτιστο τρόπο, μία εκκρεμότητα σαράντα ετών, που, εν πολλοίς, λύνουμε, αλλά, πράγματι, υπάρχουν και εκκρεμότητες.

Θα κλείσω, όμως, επαναλαμβάνοντας την πρόταση «με ασφάλεια». Η σημερινή ελληνική Κυβέρνηση και η πολιτική ηγεσία του Υπουργείου Οικονομικών θέλουν να νομοθετούν με ασφάλεια. Εάν αυτό ήταν τόσο εύκολο, θα το είχαν κάνει πολλές άλλες κυβερνήσεις, εδώ και σαράντα χρόνια. Δεν το έκαναν, γιατί δεν είναι καθόλου εύκολο και δεν είναι στοιχείο παραπληροφόρησης, αλλά είναι στοιχείο πολύ σοβαρής μελέτης.

Άρα, ό,τι κάναμε, σε συνεργασία με τους Δημάρχους, και τους ευχαριστώ για την Παρασκευή, το υλοποιούμε. Βοηθάμε ένα κομμάτι της κοινωνίας που δε βοήθησε καμία κυβέρνηση επί, σαράντα χρόνια. Καθόμαστε κάτω, σε χρονικό ορίζοντα τριών μηνών, δεν παραπέμπουμε στις «καλένδες» για μεγάλο χρονικό διάστημα κάτι, να λύσουμε το θέμα, με ασφάλεια και νομιμότητα, στις περιπτώσεις που δεν καλύπτουμε.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο κ. Καράογλου, έχει τον λόγο.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

Θέλω να επισημάνω, ότι με ιδιαίτερη προσοχή, για περισσότερο από μιάμιση ώρα, και χάρη στη «γενναιοδωρία» του Προέδρου και με άνεση στις τοποθετήσεις των εκπροσώπων των φορέων, είχαμε τη δυνατότητα να ακούσουμε εκπροσώπους διαφόρων φορέων, δεκατρείς στον αριθμό.

Να επισημάνω, ότι εκτός από τον Πρόεδρο της ΕΛΣΤΑΤ, ο όποιος μας έκανε ενημέρωση για το τι μέλλει γενέσθαι, σε σχέση με τη Στατιστική Υπηρεσία, οι υπόλοιποι φορείς κινήθηκαν θετικά, σε ότι αφορά το νομοσχέδιο.

Βεβαίως, δε θα ήταν δυνατό να γίνει κάτι διαφορετικό, όταν υπάρχουν διατάξεις όπως αυτή, για παράδειγμα, των ενοικίων, τα οποία δεν θα πληρωθούν για τους μήνες Ιανουάριο και Φεβρουάριο, η ρύθμιση του θέματος των αξιογράφων με την αναστολή των πληρωμών ή της πάγιας κάλυψης των επιχειρηματικών δαπανών. Μάλιστα, το τονίζω αυτό, αναφέρθηκε και ο Υπουργός και ήταν κάτι πολύ ευχάριστο, καθώς διευκρινίστηκε σε όλους, ότι η πάγια κάλυψη των επιχειρηματικών δαπανών δεν ξεκινάει από την ψήφιση του νόμου, αλλά αναδρομικά από την 1η Μαρτίου 2020.

Αυτές είναι διατάξεις, οι οποίες είναι προφανέστατο, ότι βοηθάνε πάρα πολύ τις επιχειρήσεις. Βεβαίως, εχθρός του καλού είναι το καλύτερο. Ακούσαμε, με ιδιαίτερο ενδιαφέρον και με προσοχή, τις επισημάνσεις, τις παρατηρήσεις και τις προτάσεις των εκπροσώπων των φορέων για συμπληρωματικά μέτρα.

Μια, όμως, υπεύθυνη και σοβαρή πολιτική ηγεσία και είμαι βέβαιος απόλυτα, ότι τέτοια είναι η ηγεσία του Υπουργείου Οικονομικών, θα πρέπει να κοιτάει, καταρχήν, τι δυνατότητες έχει, για να ικανοποιήσει αυτές τις ανάγκες. Επίσης, θα πρέπει να κοιτάει, ότι η διαδικασία της πανδημίας, δεν είναι μία διαδικασία στατική, αλλά είναι μία διαδικασία σε εξέλιξη, δυστυχώς. Φοβόμαστε όλοι μας, ότι μπορεί να υπάρχει και τρίτο κύμα πανδημίας, με οτιδήποτε αυτό συνεπάγεται. Άρα, λοιπόν, θα πρέπει να φροντίσει να υπάρχουν αντοχές και ανοχές της ελληνικής οικονομίας, ώστε να μπορεί να καλύψει και στο μέλλον επείγουσες διατάξεις, επείγουσες ανάγκες που έχουν δημιουργηθεί.

Θέλω να κλείσω, κάνοντας τρεις ερωτήσεις, αν και έχω καλυφθεί από τους εκπροσώπους των φορέων. Προς τον Πρόεδρο της ΕΛΣΤΑΤ, πρώτον, να μας διευκρινίσει, γιατί προσωπικά δεν το άκουσα, ή δεν το κατάλαβα ή δεν ειπώθηκε, πότε ακριβώς, άκουσα στο δεύτερο εξάμηνο του 2021, προσδιορίζεται η δημογραφική έρευνα και δεύτερον, για πόσο χρονικό διάστημα θα κρατήσει. Αυτό το λέω, γιατί, εκτός από την τελευταία απογραφή του 2011, οι προηγούμενες γίνονταν με τη διαδικασία της μιας ημέρας. Η προηγούμενη απογραφή του 2011, κράτησε μία εβδομάδα. Με ποια, ακριβώς, διαδικασία θα γίνει και πόσο θα κρατήσει;

Ένα τρίτο ερώτημα, που είναι, ιδιαίτερα, εξειδικευμένο, έχει σχέση με τον μετακινούμενο πληθυσμό. Αναφέρομαι στο ότι, μιας και ξέρουν οι αυτοδιοικητικοί, ότι ο κύριος τρόπος κατανομής των ΚΑΠ είναι το μέγεθος του πληθυσμού, πολλές φορές στις προηγούμενες απογραφές είχαμε ζήσει, μιλάω και με την εμπειρία μου ως πρώην αυτοδιοικητικός, ότι γίνονταν μετακινήσεις πληθυσμών, που από παράδοση μετακινούνται για διάφορους λόγους και πήγαιναν να απογραφούν σε συγκεκριμένους Δήμους. Αναφέρομαι στους Ρομά, οι οποίοι, πολλές φορές, ενώ έμεναν σε μία περιοχή, όταν έφθανε η μέρα της απογραφής, μετακινούνταν και πήγαιναν σε έναν άλλον δήμο, για να δημιουργήσουν κάποιες καταστάσεις.

Υπάρχει κάποια πρόβλεψη για την αντιμετώπιση του ζητήματος αυτού;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Η κ. Παπανάτσιου, έχει τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Πραγματικά, ήταν ενδιαφέρουσα η συζήτηση που έγινε με τους φορείς και μάλιστα, σε μία δεδομένη στιγμή, όταν δύο εβδομάδες, μετά την επαναλειτουργία μέρους της αγοράς, ανακοινώνονται και πάλι περιοριστικά μέτρα. Φαίνεται, ότι όλη αυτή η διαδικασία, το «άνοιξε κλείσε» της αγοράς, το «ακορντεόν» που θέλουμε να λέμε, αποτελεί, μάλλον, στρατηγική επιλογή της κυβέρνησης.

Θα ήθελα, λοιπόν, να θέσω κάποια ζητήματα που ακούστηκαν και από τους φορείς και να ρωτήσω και τους εκπροσώπους των φορέων. Κατ’ αρχήν, αναφερόμενη προς τον κ. Υπουργό, σε ότι αφορά στη διάταξη των παγίων δαπανών, θα καθορίζονται με κοινή υπουργική απόφαση οι όροι. Θα ήταν σύμφωνο το Υπουργείο, να συμμετέχουν οι φορείς της αγοράς στη διαμόρφωση της κοινής υπουργικής απόφασης με τις προτάσεις τους, προκειμένου να καλυφθούν οι αστοχίες που έχουμε δει στα προηγούμενα μέτρα της Κυβέρνησης, τα οποία επισήμαναν κιόλας οι φορείς της αγοράς; Βέβαια, κατά πόσο είναι διατεθειμένοι να καταθέσουν τις προτάσεις τους οι φορείς και προς το Υπουργείο και σε εμάς στο Κοινοβούλιο.

Γενικότερα, σε σχέση με την κατάσταση στην αγορά και με όλα τα προβλήματα από το lockdown και τα μέτρα που έχει πάρει η Κυβέρνηση και τα υγειονομικά και τα οικονομικά, θεωρούμε ότι το ιδιωτικό χρέος των επιχειρήσεων που, απ’ ότι καταλαβαίνουμε και από εσάς ακούμε, είναι σημαντικά μεγάλο. Τι προτείνετε για την αντιμετώπισή του και πώς θα πρέπει να κινηθούμε, προκειμένου να έχουμε την επανεκκίνηση της αγοράς, μετά την πανδημία προς το καλύτερο δυνατό;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Ευχαριστούμε τους φορείς για τη συμμετοχή τους στη διαβούλευση. Βέβαια, να πούμε, ότι δεν εκπλησσόμαστε από τοποθετήσεις φορέων, όπως των εκπροσώπων του ΣΕΒ, των εκπροσώπων των μεγάλων τουριστικών επιχειρήσεων και της AEGEAN, οι οποίοι, πράγματι νιώθουν ικανοποιημένοι από τα μέτρα στήριξης από τη μεριά της Κυβέρνησης, όχι μόνο, γιατί μιλάμε για χρηματικές επιδοτήσεις, όπως, για παράδειγμα, αυτή της ενίσχυσης της AEGEAN, αλλά γιατί -αναφέρθηκε εξάλλου και από πολλές τοποθετήσεις τους- μπόρεσαν και αξιοποίησαν μία σειρά από μέτρα, όπως της «Συν εργασίας», της αναστολής εργασιών. Ουσιαστικά, όμως, μεταφέρθηκε το βάρος σε μία σειρά μέτρα που αποτελούν και θα είναι και μπροστά, που «χτυπάνε» τα εργασιακά δικαιώματα των εργαζομένων.

Ακούσαμε, βέβαια, και τον τρόπο που το αιτιολόγησε και η AEGEAN, ότι δεν είναι δυνατόν να μην μειώσει τις θέσεις εργασίας. Ωστόσο, μιλάμε για όλους αυτούς τους εργαζόμενους στις «πλάτες» των οποίων «χτίστηκαν» τα «αμύθητα» κέρδη των προηγούμενων χρόνων που έγιναν συνολικά στον τουρισμό και στις μεταφορές.

Αντίθετα, επισημάνθηκε από κάποιους εκ των φορέων, ότι ειδικά για τους μικρούς αυτοαπασχολούμενους και μικρούς επαγγελματίες, η αναστολή οφειλών για το επόμενο διάστημα, αν δεν ακολουθηθεί με γενναία διαγραφή χρεών, δεν θα έχει τα αναμενόμενα αποτελέσματα. Εμείς έχουμε προτείνει, τουλάχιστον, τα χαμηλά εισοδήματα, αυτά που βρίσκονται στο όριο των 12 χιλιάδων ευρώ του ετήσιου εισοδήματος, ότι εκεί θα πρέπει να επανέλθει το αφορολόγητο, καθώς, ουσιαστικά, δημιουργούν ένα άλυτο πρόβλημα για το αμέσως επόμενο διάστημα με τα «λουκέτα» στον χώρο της εστίασης και αλλού, δυστυχώς, να απειλούν.

Ήθελα να κάνω μία ερώτηση προς την εκπρόσωπο της Ένωσης Συντακτών της ΕΣΗΕΑ, διευκρινιστική περισσότερο. Για εμάς είναι δεδομένο, ότι θα πρέπει όλοι οι εργαζόμενοι να εισπράττουν άμεσα και τις αποζημιώσεις και τους οφειλόμενους μισθούς και είναι, πραγματικά, προβληματικό, το ότι είναι για τόσο διάστημα «εγκλωβισμένοι» σε αυτές τις διαδικασίες. Αναφέρθηκε στους εργαζόμενους του MEGA, επειδή έχουμε και μία σχετική ενημέρωση, ότι εκτός από τους μισθούς και τις αποζημιώσεις, ότι δεν λαμβάνουν και τους μισθούς, όσοι δεν έχουν ενταχθεί στα έξοδα της διαχείρισης. Έχει να κάνει, με το πως έχουν καταταγεί οι απαιτήσεις τους αυτές στον πίνακα από τον Ειδικό Διαχειριστή; Αν ναι, εκτιμάτε ότι πρέπει να υπάρξει μία συμπλήρωση στη διάταξη του νόμου, ώστε να διορθωθεί ο τρόπος που έχουν καταταγεί αυτές οι απαιτήσεις, για να μπορέσουν και αυτοί οι εργαζόμενοι, όπως και άλλοι εργαζόμενοι που αντίστοιχα αντιμετωπίζουν το ίδιο πρόβλημα, να εισπράξουν προνομιακά, στο στάδιο, δηλαδή, μαζί με τα έξοδα της ειδικής εκκαθάρισης, όλους τους μισθούς τους που προκύπτουν, κατά τη διάρκεια της ειδικής εκκαθάρισης.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Καταρχήν, θα ήθελα να ευχαριστήσω και εγώ τους φορείς για την παρουσία τους, εκ μέρους της Ελληνικής Λύσης.

Οι ερωτήσεις μου, σε ότι αφορά στην ΕΛΣΤΑΤ, για την καταγραφή του πληθυσμού. Πρώτον, μας κάνει εντύπωση η συλλογή προσωπικών δεδομένων, ΑΦΜ και ΑΜΚΑ. Γιατί χρειάζονται;

Δεύτερον, θα χρησιμοποιήσετε ιδιώτες για την απογραφή; Αν ναι, γιατί, πόσους και με τι κόστος;

Πώς θα διασφαλιστεί, ότι δεν θα δοθούν τα στοιχεία σε άλλες υπηρεσίες του Δημοσίου; Με βάση τον νέο νόμο, τον 4624/2019, είναι δυνατόν -και πολύ φοβόμαστε- ότι μπορεί να γίνει και με τον νέο «Πτωχευτικό».

Γιατί χρειάζεται μέχρι το 2024 να γίνει η επεξεργασία για τον πληθυσμό; Δεν γίνεται γρηγορότερα;

Επίσης, γιατί δεν κάνετε μαζί τη δημοσκόπηση υγείας; Έχουμε δει, ότι έχει γίνει δειγματοληπτικά από την ΕΛΣΤΑΤ το 2009. Είναι σημαντική, κατά την άποψή μας σήμερα, λόγω της πανδημίας, να γίνει μαζί και για την υγεία.

Σε ότι αφορά στην απογραφή γεωργίας και κτιρίων. Γιατί ζητάτε τόσο πολλά στοιχεία; Δεν είναι αποτρεπτικός ο όγκος; Δεν υπάρχουν πολλά από αυτά τα στοιχεία στην ΑΑΔΕ, όπως η οικογενειακή κατάσταση, το Ε9, ο αριθμός αυτοκινήτων, κ.λπ. ή στο Κτηματολόγιο και την Πολεοδομία; Ακόμη και αν συγκεντρωθούν τα στοιχεία, πώς θα εξασφαλιστεί, ότι θα είναι ακριβή; Θα γίνεται αντιπαραβολή;

Γιατί γίνεται η απογραφή γεωργίας και κτηνοτροφίας και όχι άλλων δραστηριοτήτων; Πώς θα καταγράφει ένας που έχει τη γεωργία, ως βοηθητικό επάγγελμα ή που έχει άλλο επάγγελμα ως βοηθητικό της γεωργίας;

Στο ζωικό κομμάτι καταγράφεται, ως ελάχιστη μονάδα καταγραφής το 1,7 μονάδες ζωικού κεφαλαίου. 1,7 ζώα, δηλαδή; Δεν το έχω καταλάβει, αλλά άλλο είναι πέντε κότες και άλλο πέντε αγελάδες.

Γιατί καταμετράτε ειδικά τα μανιτάρια και όχι τις άλλες καλλιέργειες;

Στον κ. Γερογιάννη της AEGEAN, θα ήθελα, καταρχήν, να του πω, ότι στην Πορτογαλία τέθηκε προϋπόθεση αύξησης κεφαλαίου από τον ιδιώτη. Δεν το δέχτηκε και η TAP τελικά κρατικοποιήθηκε στο 72,5 %, πριν τη στήριξή της από το κράτος.

Ποια είναι τα κύρια μέτρα προσαρμογής που έχετε πάρει, σε ότι αφορά στα νέα δεδομένα; Για παράδειγμα, κλείσιμο διαδρομών, απολύσεις, διακοπή leasing αεροσκαφών ή παραλαβών, κ.λπ..

Πόσα λάβατε από τα 115 εκατομμύρια των μέτρων στήριξης αερομεταφορών «Συν εργασία», επιχορηγήσεις, κ.λπ. και πόσα θα ζητήσετε ακόμη;

Αληθεύει, ότι για τα 150 εκατομμύρια δάνειο από τις τέσσερις συστημικές τράπεζες, το Δημόσιο εγγυάται το 80%, χωρίς κανένα αντάλλαγμα;

Πόσα αεροπλάνα θα πάρετε από την AIRBUS; Κυκλοφορούν πολλά διαφορετικά νούμερα. Ποια θα είναι η επιβάρυνση χρέους από την παραγγελία της AIRBUS; Νομίζουμε ότι ένα πολύ σημαντικό στοιχείο.

Γιατί αγοράσατε την ρουμανική αεροπορική εταιρεία την Animawings; Διοχετεύετε, μέσω αυτής, φθηνό τουρισμό, με χαμηλό κόστος, αντί μέσω της Ελλάδας; Ποια είναι τα αποτελέσματα της εταιρείας; Τι σκοπεύετε να κάνετε με τη συμμετοχή; Θα αυξήσετε τα κεφάλαια της; Θα αποχωρήσετε;

Σύμφωνα με τον απολογισμό του 2019, επενδύσατε στη «ΛΑΜΔΑ Development» ποσό, αξίας 24 εκατ., έναντι ποσοστού 1,66%, συνάπτοντας συμφωνία μέσα στο 2019 για την προώθηση του Ελληνικού, ως επίσημος αερομεταφορέας. Τι, ακριβώς, θα μεταφέρετε από το Ελληνικό;

Τέλος, η Fraport, με βάση τη σύμβαση παραχώρησης, έχει τη δυνατότητα να αυξήσει τις χρεώσεις στα αεροδρόμια, εάν μειωθεί κάτω από ένα επίπεδο. Η κερδοφορία της είναι να χρεώνει, βέβαια, το κράτος. Εσείς, μπορείτε να απορροφήσετέ μία αύξηση των τελών των αεροδρομίων;

Στον κ. Καββαθά, γιατί δεν διεκδικείται το άνοιγμα της εστίασης με μέτρα; Στη Νέα Υόρκη, που κάνει πολύ κρύο, δεν έκλεισαν σε εξωτερικούς χώρους, ενώ τώρα θα ανοίξουν στο 25% εσωτερικά, διεκδικώντας το 50%.

Η δεύτερη ερώτηση, είναι τι προβλήματα, κατά την άποψη σας, υπάρχουν με την επιστρεπτέα;

Η τρίτη ερώτηση, είναι τι προτείνεται για τις μεταχρονολογημένες; Το «factoring» που ειπώθηκε προηγουμένως;

Η επόμενη, πόσα λουκέτα περιμένετε; Έχετε πει ότι έξι στις δέκα επιχειρήσεις πιθανολογείτε ότι θα κλείσουν. Εσείς τι υπολογίζετε;

Και η τελευταία, ποια είναι η δική σας εμπειρία από την επιστρεπτέα και τον ΤΕΠΙΧ ΙΙ;

Στην ΠΟΜΙΔΑ, στον κ. Παραδιά, πόσα ακίνητα-επιχειρήσεις επηρεάζονται από τα μέτρα; 200.000; Έχετε αιτήματα κατά των οριζόντιων μέτρων; Τέλος, τι ακριβώς ισχύει, μέχρι σήμερα, για τα νομικά πρόσωπα που νοικιάζουν ακίνητα; Γιατί έχουν εξαιρεθεί;

Και η τελευταία ερώτηση μου, στον κ. Καρανίκα. Αναφερθήκατε σε διαγραφή χρεών. Πως την εννοείτε ακριβώς;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει, ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Ευχαριστούμε πολύ όλους τους φορείς για τη συμμετοχή τους στη σημερινή ακρόαση. Είναι ένα πολύ σημαντικό ζήτημα. Σας ακούσαμε όλους ως ΜέΡΑ25, με πάρα πολλή προσοχή. Πολλές από τις παρατηρήσεις σας θα αναφερθούν και με τις παρατηρήσεις μας στην Ολομέλεια, όπως και στην επόμενη συζήτηση στην Επιτροπή.

Δεν θέλω να επαναλάβω ερωτήματα που έχουν γίνει, μιας και είμαι ο τελευταίος από τους Αγορητές. Θέλω, ωστόσο, δύο σημεία να επισημάνω. Πρώτον, προς την AEGEAN. Το θέμα δεν είναι μόνο η ίδια η ενίσχυση, ούτε καν το ποσό. Το θέμα είναι, ότι, ενώ έχουμε ανθρώπους, οι οποίοι παίρνουν την επιστρεπτέα προκαταβολή και είναι επιστρεπτέα στον μεγαλύτερο της βαθμό, θα χρειαστεί να την επιστρέψουν παρ’ όλο την οικονομική κρίση και δεν ξέρουμε και αν θα μπορέσουν, στην περίπτωσή σας έχουμε αυτό το δικαίωμα που μπορεί να το ασκήσει ο Πρόεδρος για πέντε χρόνια. Υπάρχει μία διαφορετική μεταχείριση. Αυτό είναι ένα μεγάλο σημείο στη συζήτησή μας εδώ

Θα ήθελα να ρωτήσω λίγο και εσάς από την εμπειρία σας, πώς ακριβώς έγιναν οι ενισχύσεις στις εταιρείες του εξωτερικού; Με τι όρους, σε ότι αφορά στις μετοχές τους; Και σε ότι αφορά στα δικαιώματα του Δημοσίου, επί των μετοχών τους. Επειδή είναι πολύ χρήσιμο για τη συζήτηση, θα θέλαμε να ξέρουμε από πρώτο χέρι, από εσάς.

Ειπώθηκε από αρκετούς φορείς, η ανάγκη να υπάρχει μία διαγραφή των χρεών που δημιουργήθηκαν μέσα στο 2020. Αυτό θα έπρεπε να είναι, εκ των ων ουκ άνευ. Το ΜέΡΑ25 ζητάει -και θα ήθελα την τοποθέτηση των φορέων σε αυτό- να διαγραφεί κάθε ασφαλιστική και φορολογική οφειλή για τις εταιρείες που έχουν πληγεί, λόγω αυτής της οικονομικής κρίσης, από τον Μάρτιο του 2020 και μετά.

Επίσης, η επιστρεπτέα προκαταβολή να γίνει κεφαλαιακή ενίσχυση. Στην ουσία, δηλαδή, να υπάρχει μία ισοτιμία στο πώς συμπεριφερόμαστε στις πολύ μεγάλες επιχειρήσεις, στις μικρότερες, τις μεσαίες και τους αυτοαπασχολούμενους.

Τέλος, μιας και είναι εδώ και ο Υπουργός και συζητήθηκε το θέμα, ήδη, πρόκειται για τους εργαζόμενους στον Τηλέτυπο, όπου, ενώ έχουμε, δηλαδή, τους εργαζόμενους στον ΔΟΛ που καλύπτονται, εν γένει, από τη σχετική τροπολογία, δεν συμβαίνει το ίδιο και με τους εργαζόμενους του Τηλέτυπου, για τον πολύ απλό λόγο, ότι η τροπολογία δεν προβλέπει τι γίνεται, όταν έχουν καταστεί αμετάκλητοι οι πίνακες κατάταξης που δίνονται σε προτεραιότητα στις τράπεζες, έναντι των εργαζομένων. Νομίζω ότι πρέπει να λυθεί άμεσα και πρέπει να το ακούσει ο Υπουργός, για να έχει χρόνο να φέρει κάτι καινούργιο στην Επιτροπή. Πρέπει, δηλαδή, να καταλύονται αυτοί οι πίνακες, από τη στιγμή που υπάρχει τροπολογία που αφορά στο συγκεκριμένο ζήτημα. Θα ήθελα και οποιαδήποτε τοποθέτηση των φορέων και για τη λεπτομέρεια αυτού του ζητήματος.

Ευχαριστώ θερμά. Θα συνεχίσω να ακούω με πολλή προσοχή τις απαντήσεις.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Γκιόλας, για να απευθύνει κάποιες ερωτήσεις.

**ΙΩΑΝΝΗΣ ΓΚΙΟΛΑΣ**: Προχωρώ αμέσως στον εκπρόσωπο της ΕΛΣΤΑΤ, επειδή με εντυπωσίασε κυριολεκτικά, παρ’ όλο που το μεγαλύτερο μέρος του νομοσχεδίου αφιερώνεται στην απογραφή, στη διαδικασία, κ.λπ., αλλά δεν έγινε η αναλογική συζήτηση, ούτε κατελήφθη τέτοιος χρόνος. Με εντυπωσίασε, επίσης, ότι δεν υπήρχαν και σχόλια γι’ αυτό. Συγκεκριμένα, τρία σχόλια ήταν αφιερωμένα για την ΕΛΣΤΑΤ, για την απογραφή και μόνο, όχι για τα άλλα άρθρα του νομοσχεδίου, εκ των οποίων το ένα ήταν επαινετικό για την εργασία της ΕΛΣΤΑΤ -δεν το σχολιάζω- το δεύτερο περιείχε και κάποιες αναφορές, παρεμβάσεις, υποδείξεις, εκ μέρους εκπροσώπου της ΕΣΑμεΑ. Νομίζω ότι είναι αρκετά ενδιαφέρουσες και ουσιώδεις και θα ήθελα την άποψη του εκπροσώπου της ΕΛΣΤΑΤ.

Η τρίτη, όμως, εξόχως ενδιαφέρουσα παρέμβαση-σχόλιο κάποιου ιδιώτη, ο οποίος μπορεί να είναι εκπρόσωπος, απ’ ότι λέει, κάποιας αρχής, και κάπου υπηρετεί, έχει να κάνει με το εξής σκεπτικό, όπως το καταλαβαίνω. Εάν εξαντλείται η απογραφή σε απλή, σκέτη καταγραφή αριθμών, οικιών, κτιρίων και ούτω καθεξής, δεν έχει η ΕΛΣΤΑΤ πάρει αφορμή ή δεν αναφέρεται στο υπάρχον νομοθετικό πλαίσιο, ότι κάποιοι ποιοτικοί παράγοντες, μιας και γίνεται η καταγραφή οικιών, δεν θα πρέπει να παρεισφρείουν, να εισρέουν μέσα στο σκεπτικό αυτό της απογραφής;

Εξηγούμαι, εν τάχει. Απουσιάζει, δηλαδή, επί παραδείγματι, το ερώτημα παροχής ποιοτικού, υγιεινού, πόσιμου ύδατος σε κάθε κατοικία κι ενώ είναι γνωστό -και ειδικά στην επαρχία- ότι είναι αρκετές οι περιοχές, όπου δεν υπάρχει τέτοιο νερό. Αυτό είναι άμοιρο; Δεν πρέπει να μας απασχολεί; Έχει αναπτυξιακό, κοινωνικό, περιβαλλοντικό ερώτημα και αποτύπωμα.

Η ενεργειακή επάρκεια, επίσης, υπάρχει σε όλα τα σπίτια; Αναφέρομαι, πρωτίστως και κυρίως, στον τομέα της θέρμανσης, αλλά και αλλού. Κάπου αναφέρεται, για το ότι δεν γίνεται καταγραφή σταβλικών εγκαταστάσεων και θερμοκηπιακών, επίσης, εγκαταστάσεων. Νομίζω είναι, εξόχως, απαραίτητα και ενδιαφέροντα θέματα, που λαμβάνουν χώρα και πρέπει να εξετάζονται για το θέμα της οικονομικής ανάπτυξης, της πρωτογενούς παραγωγής και ούτω καθεξής.

Τέλος, όλοι μιλάμε για το brain drain κάποιων εκατοντάδων χιλιάδων συμπολιτών μας, νέων επιστημόνων, οι οποίοι έφυγαν. Υπάρχει σκέψη να περιληφθεί η ερώτηση σε όλες τις απογραφόμενες οικογένειες, εκεί όπου γίνεται απογραφή, εάν έχει φύγει στη δεκαετία από το 2010 μέχρι το 2020 ή έστω από τον χρόνο της προηγούμενης απογραφής, νέος επιστήμονας προς χώρες της Ευρωπαϊκής Ένωσης ή οπουδήποτε αλλού.

Νομίζω, ότι είναι ευνόητα και θα έπρεπε και αυτά τα θέματα να αξιολογηθούν, γιατί προσδίδουν ένα υλικό για επεξεργασία, που έχει να κάνει, όπως είπαμε, με περιβαλλοντικούς, χωρικούς και κυρίως αναπτυξιακούς όρους, για το πώς βλέπουμε την παραγωγή της Πατρίδας μας, πώς βλέπουμε το επιστημονικό δυναμικό και ούτω καθεξής.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, καλημέρα, καλό μήνα.

Καταρχήν, θα ήθελα, να εκφράσω τα θερμά μου συλλυπητήρια για τη μεγάλη απώλεια του συναδέλφου, του Αδάμ Ραγκούζα, με τον οποίον είχαμε πρωτοεκλεγεί από το 1996. Τον γνώριζα πολύ καλά. Γνώρισα τη συνέπεια και την αφοσίωση, με την οποία εκτελούσε τα καθήκοντά του, πρώτα στους ψηφοφόρους της Θεσσαλονίκης και γενικότερα της χώρας. Να είναι αιώνια η μνήμη του.

Σε ότι αφορά στην επισήμανση του Υπουργείου Οικονομικών, πραγματικά, όλο αυτό το διάστημα, με υπευθυνότητα και με πνεύμα νοικοκυροσύνης χειρίζεται τα θέματα της αντιμετώπισης της κρίσης και στηρίζει όλους τους κλάδους. Θα ήθελα, να ρωτήσω τους εκπροσώπους των συνδικαλιστικών φορέων της ΕΣΕΕ, της ΓΣΕΒΕΕ και τον Πρόεδρο του Οικονομικού Επιμελητηρίου για τα παραδοσιακά καφενεία, για τα οποία δεν ακούμε καμιά κουβέντα.

Όπως ξέρετε τα παραδοσιακά καφενεία κρατούν «ζωντανά» τα χωριά της Περιφέρειας. Όμως, δεν πληρούν τις προϋποθέσεις, δεν είναι μέσα στα κριτήρια, δεν έχουν πάρει καμία επιδότηση ειδικού σκοπού, δεν έχουν επιστρεπτέα, δεν έχουν πάρει τίποτα. Πώς να πληρούν τα κριτήρια και τις προϋποθέσεις με τους πέντε, δέκα και δεκαπέντε καφέδες που έχουν κάθε μέρα; Δεν είναι δυνατόν. Ποια είναι η πρότασή τους για τα παραδοσιακά καφενεία; Γνωρίζουν το μεγάλο πρόβλημα που αντιμετωπίζουν αυτά τα καφενεία;

Το δεύτερο ερώτημα που θέλω να κάνω είναι στον Διευθύνοντα Σύμβουλο της Aegean. Πραγματικά, ο τουρισμός έχει καταρρεύσει και ήταν φυσικό και επόμενο να πληγούν οι αερομεταφορές. Είναι γνωστό, ότι η Aegean, κατά το κανονικό διάστημα, έχει συνεισφέρει οικονομικά στα δημοσιονομικά του κράτους. Είχε στέρεες βάσεις και αποθέματα και άκουσα ότι απασχολεί 800 εργαζόμενους. Από αυτούς τους εργαζόμενους, πόσους έχει σε αναστολή εργασιών και από αυτούς τους εργαζόμενους, όταν θα επανέλθουν σε κανονικότητα και η εταιρεία σε κανονική τροχιά θα τους επαναπροσλάβει;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Να περάσουμε στους εκπροσώπους των φορέων, κύριε Υπουργέ, κι εσείς να κλείσατε στο τέλος.

Οπότε, θα ξεκινήσουμε με τον Πρόεδρο της ΕΛΣΤΑΤ, στον οποίο απηύθυναν ερωτήσεις ο κ. Καράογλου, ο κ. Βιλιάρδος και ο κ. Γκιόλας.

Κύριε Πρόεδρε, έχετε το λόγο για τρία λεπτά παρακαλώ.

**ΑΘΑΝΑΣΙΟΣ ΘΑΝΟΠΟΥΛΟΣ (Πρόεδρος της Ελληνικής Στατιστικής Αρχής (ΕΛΣΤΑΤ)):** Ευχαριστώ πολύ, κύριε Πρόεδρε. Θα ξεκινήσω κι εγώ με τη σειρά, με την οποία έλαβα τις ερωτήσεις και θα ξεκινήσω με αυτές του κ. Καράογλου.

Καταρχάς, να πούμε λίγο, για το πότε προβλέπουμε τις ημερομηνίες διεξαγωγής των απογραφών. Η μεν απογραφή γεωργίας-κτηνοτροφίας θα ξεκινήσει, μόλις, ψηφιστεί το παρόν σχέδιο, δηλαδή, μέσα στον Φεβρουάριο. Η απογραφή του πληθυσμού θα ξεκινήσει τον Οκτώβριο. Πριν από την απογραφή του πληθυσμού ωστόσο, υπάρχει η απογραφή κτιρίων που πρέπει να γίνει. Όπως κάποιοι γνωρίζουν, η ΕΛΣΤΑΤ είναι και χαρτογραφική υπηρεσία. Χρειάζεται πρώτα απ’ όλα, να αναθεωρήσουμε τα γεωγραφικά μας υπόβαθρα, προκειμένου να μπορέσουμε να κάνουμε σωστά τη διεξαγωγή της απογραφής πληθυσμού. Προβλέπεται να ξεκινήσει τον Οκτώβριο και θα διαρκέσει, όπως θέλουμε να πιστεύουμε, περίπου, έναν μήνα. Όμως, θα διαρκέσει, όσο χρειαστεί, για να μετρήσουμε μέχρι και τον τελευταίο άνθρωπο, ο όποιος πρέπει να απογραφεί και ο οποίος εμπίπτει στις κατηγορίες που απογράφονται από την υπηρεσία μας, με βάση τον κανονισμό.

Ένα σημαντικό ζήτημα που χρειάζεται να ξεκαθαρίσω, είναι ότι η απογραφή δεν επηρεάζεται από τις μετακινήσεις των ανθρώπων, καθώς αυτό που μας ενδιαφέρει είναι ο μόνιμος και ο νόμιμος πληθυσμός. Ανέφερα τον μόνιμο πληθυσμό, ως τον πληθυσμό της χώρας, τους κατοίκους που διαμένουν μόνιμα σε κάθε Περιφέρεια, Περιφερειακή Ενότητα, Δήμο, Δημοτική Ενότητα, Κοινότητα και αυτοτελή οικισμό. Αυτό σημαίνει, ότι, όποιον βρούμε κάπου, θα τον ρωτήσουμε που διαμένει μόνιμα, ανεξαρτήτως του που θα τον βρούμε εκείνη τη στιγμή. Αυτή η έννοια, το να βρεις κάποιον σε κάποιο σημείο, ονομάζεται de facto πληθυσμός. Ο de facto πληθυσμός, ο οποίος μετρείτο σε παλιότερες απογραφές, δεν αποτελεί το αντικείμενο της παρούσας απογραφής.

Ταυτόχρονα, η εκτίμηση του νόμιμου πληθυσμού έχει να κάνει με την κατανομή των εκλογικών περιφερειών. Έχει να κάνει, δηλαδή, με την απαρίθμηση των δημοτών κάθε Δήμου και Δημοτικής Ενότητας. Όπως γνωρίζετε πολύ καλά, με βάση το άρθρο 54 του Συντάγματος, η κατανομή των βουλευτικών εδρών γίνεται σε επιμέρους εκλογικές περιφέρειες, με βάση τον νόμιμο πληθυσμό.

Άρα, σε αυτή την απογραφή θα μετρήσουμε μόνιμο και νόμιμο πληθυσμό. Δεν μας απασχολεί η έννοια του de facto πληθυσμού, στην οποία αναφέρθηκε ο κ. Καράογλου. Φυσικά, εννοείται, ότι μιλώντας για ανθρώπους που μετακινούνται, λόγω της εργασίας τους, είτε αυτό γίνεται σε εποχικότητα μεγάλων περιόδων μηνών, είτε σε μικρή εποχικότητα ημερών, όπου κάποιες ημέρες της εβδομάδας κάποιος εργάζεται σε ένα μέρος και κάποιες μέρες σε ένα άλλο, αυτό εννοείται, ότι λαμβάνεται υπόψη, αλλά όπως καταλάβατε, με βάση τον ορισμό του μόνιμου πληθυσμού και δεν επηρεάζει τον αριθμό.

Σχετικά με τις ερωτήσεις του κ. Βιλιάρδου. Προφανώς, ζητάμε ΑΦΜ και ΑΜΚΑ, διότι, με βάση αυτούς τους αριθμούς, μπορούμε να διασυνδέσουμε και να χρησιμοποιήσουμε με βέλτιστο τρόπο τις βάσεις δεδομένων που χρησιμοποιούμε στην ΕΛΣΤΑΤ. Όπως, ενδεχομένως, γνωρίζετε η απογραφή είναι το βασικό μας «εργαλείο», με βάση το οποίο αναθεωρούμε τα δειγματοληπτικά μας πλαίσια και μπορούμε μετά να διεξαγάγουμε και τις υπόλοιπες έρευνες τις οποίες κάνουμε, όπως είναι οι έρευνες συνθηκών διαβίωσης, οι έρευνες οικονομικών προϋπολογισμών, οι έρευνες εργατικού δυναμικού. Όλες τις έρευνες, δηλαδή, οι οποίες βασίζονται σε δείγματα. Αυτές οι έρευνες, λοιπόν, χρειάζεται να ξαναπροσαρμοστούν, με βάση τη νέα κατανομή του πληθυσμού, με βάση την απογραφή του 2021. Είναι σημαντικό, λοιπόν, να έχουμε και αυτού του είδους τα στοιχεία, όπου αυτά υπάρχουν. Όπως γνωρίζετε, υπάρχουν και άνθρωποι που δεν έχουν ούτε ΑΦΜ, ούτε ΑΜΚΑ.

Τώρα, σε ότι αφορά στις ανησυχίες που εκφράστηκαν για το απόρρητο. Πρέπει να γνωρίζετε, ότι η ΕΛΣΤΑΤ είναι το πιο ασφαλές μέρος που μπορεί κάποιος να σκεφτεί. Για εμάς το στατιστικό απόρρητο, η εμπιστευτικότητα και η προστασία των στοιχείων όλων των ερευνών, όχι μόνο των φυσικών προσώπων, είναι ζωτικής σημασίας. Χωρίς αυτό δεν μπορούμε να κάνουμε τη δουλειά μας. Χωρίς αυτό δεν μπορούμε να πείσουμε, ότι αξίζει να μας εμπιστευτείτε τα ατομικά και προσωπικά σας στοιχεία, προκειμένου να σας δώσουμε εμείς, στη συνέχεια, στατιστική πληροφορία και ποτέ εξατομικευμένη πληροφορία. Δεν μοιραζόμαστε ποτέ με κανέναν -και αυτό το προβλέπει ο στατιστικός νόμος, ο 1832/2010 πολύ καθαρά- όχι μόνο προσωπικά, πολλώ δε μάλλον ευαίσθητα, αλλά ούτε καν ατομικά στοιχεία, στοιχεία επιχειρήσεων, χωρίς τη συναίνεση φυσικά του ερευνώμενου.

Προφανώς, αυτό δεν είναι κάτι μόνο που προβλέπεται στον σχετικό στατιστικό νόμο, επειδή είναι δική μας έμπνευση, αυτό προβλέπεται στον ευρωπαϊκό κανονισμό για τις στατιστικές, τον 223/2009. Οπότε θα έλεγα, ότι αυτό δεν θα έπρεπε να είναι σε καμία περίπτωση λόγος και βάση ανησυχίας. Δεν μοιραζόμαστε με κανέναν τα στοιχεία των εργαζομένων, ούτε με άλλες δημόσιες υπηρεσίες, όποια δημόσια υπηρεσία και να είναι αυτή. Ξέρω ότι αυτό δημιουργεί κάποιες σκέψεις, αλλά για εμάς είναι ζωτικής σημασίας, τα στοιχεία που συλλέγουμε από τους ερευνώμενους, να χρησιμοποιούνται και να γίνονται αντικείμενα επεξεργασίας, μόνο από εξουσιοδοτημένους υπαλλήλους που τα επεξεργάζονται, και μόνο για όσο χρειάζεται να το κάνουν για τη διεκπεραίωση της εργασίας τους.

Θα χρειαστούμε 80.000 ιδιώτες συνεργάτες. Όπως καταλαβαίνετε, για να γίνει σε μία μέρα η απογραφή, αυτός ο αριθμός θα έπρεπε να υπερπολλαπλασιαστεί. Οπότε αυτό δεν είναι εφικτό. Εφόσον δεν επηρεάζονται τα αποτελέσματά μας, δεν υπάρχει κανένας λόγος να ζητήσουμε και να επιβαρύνουμε τον Προϋπολογισμό, με πολύ μεγαλύτερο ποσό, προκειμένου να κάνουμε μέσα σε μία μέρα την απογραφή.

Η απογραφή πληθυσμού και κατοικιών θα κοστίσει 63 εκατομμύρια ευρώ. Αυτό έχουμε προϋπολογίσει ως ποσό. Αντιστοίχως, η απογραφή γεωργίας και κτηνοτροφίας θα απασχολήσει 4.000 άτομα και εκεί θα έχουμε και μία επιχορήγηση από την Eurostat, ύψους 3 εκατομμυρίων ευρώ.

Σε ότι αφορά στα αποτελέσματα, ο κανονισμός μας λέει, ότι πρέπει να δώσουμε τα αποτελέσματα μέχρι και είκοσι επτά μήνες, μετά το πέρας της διαδικασίας. Όταν λέμε αποτέλεσμα, εννοούμε τα αναλυτικά αποτελέσματα. Δεν λέμε μόνο τον αριθμό, δηλαδή, ποιος είναι ο πληθυσμός της Ελλάδας. Μιλάμε για τα αναλυτικά αποτελέσματα, επεξεργασμένα και έχοντας κάνει όλη τη δουλειά και τους στατιστικούς ελέγχους που χρειάζεται να γίνονται. Να δούμε, αν, όντως, υπάρχουν κάποιες διπλοεγγραφές, ή αν υπάρχουν θέματα σε περιοχές, στις οποίες χρειάζεται να γίνει στατιστική εκτίμηση. Αυτό χρειάζεται κάποιον χρόνο για να ολοκληρωθεί. Θέλω να σας διαβεβαιώσω, ότι θα πάρουμε όσο χρόνο χρειάζεται -φυσικά τον λιγότερο δυνατό- προκειμένου να είμαστε σίγουροι, ότι έχουμε μετρήσει τους πάντες, σύμφωνα με τους κανόνες της επιστήμης και της τέχνης.

Τη δημοσκόπηση, όπως την αναφέρατε, ως έρευνα υγείας. Η έρευνα υγείας βασίζεται σε ευρωπαϊκό κανονισμό και γίνεται κάθε πέντε χρόνια. Είναι πολύ αναλυτική έρευνα, δεν μπορούμε να την κάνουμε μαζί με την απογραφή για τους λόγους που εξήγησα πριν. Είναι φυσικά πάρα πολύ καλή έρευνα και χρήσιμη. Ανακοινώσαμε φέτος τα αποτελέσματα του 2019. Η προηγούμενη είχε γίνει το 2014 και η προ προηγούμενη το 2009. Καταλαβαίνετε ότι, επειδή, ακριβώς, είναι πολύ λεπτομερειακή και γίνεται κάθε πέντε χρόνια με βάση τον ευρωπαϊκό κανονισμό, ήμασταν αρκετά «τυχεροί» που η έρευνα αυτή ολοκληρώθηκε και έγινε με έτος αναφοράς το 2019. Εξ αυτού του λόγου, φανταστείτε τώρα τι θα είχε γίνει και πόσο στρεβλά θα ήταν τα αποτελέσματά, αν γινόταν αυτή η έρευνα το 2020. Όμως, σύμφωνα με τον Κανονισμό, η επόμενη φορά που θα γίνει η έρευνα υγείας, θα είναι το 2024.

Σε ότι αφορά στην απογραφή της γεωργίας και της κτηνοτροφίας. Το κύριο επάγγελμα προκύπτει από το «κατώφλι» του εισοδήματος. Δηλαδή, ποιο μέρος του εισοδήματος του κάθε πολίτη, του κάθε εργαζόμενου, προέρχεται από τη γεωργία και την κτηνοτροφία.

Ειδικά για την απογραφή για τα μανιτάρια τη ζητάει ο ευρωπαϊκός κανονισμός. Όλες οι μεταβλητές που ζητάμε στο ερωτηματολόγιο της απογραφής γεωργίας και κτηνοτροφίας προκύπτουν από τον Κανονισμό. Δεν είναι, ότι έχουμε κάποια ιδιαίτερη προτίμηση ή αδυναμία στον Νομό Γρεβενών για τα μανιτάρια.

Σε ότι αφορά στα ΑμεΑ, ανέφερα ότι η δυσκολία έχει να κάνει με το γεγονός, ότι ο εκπρόσωπος του νοικοκυριού, είναι αυτός που θα μιλήσει για λογαριασμό των υπολοίπων μελών του νοικοκυριού. Σε αυτές τις περιπτώσεις, υπάρχει ο κίνδυνος υποεκτίμησης της πραγματικής κατάστασης, αναφορικά με τις ενδεχόμενες αναπηρίες μελών του νοικοκυριού από τον εκπρόσωπο του νοικοκυριού.  Η απογραφή έτσι γίνεται παντού, με αυτόν τον τρόπο, μέσω, δηλαδή, του εκπροσώπου του νοικοκυριού και γι’ αυτόν τον σκοπό, θα κάνουμε, προφανώς, διαφορετικές έρευνες, αφού πρώτα αναθεωρήσουμε και τα δειγματοληπτικά πλαίσια, με βάση την απογραφή.

Τέλος, σχετικά με τις ερωτήσεις του κ. Γκιόλα, ναι, υπάρχουν πολλά ποιοτικά χαρακτηριστικά, τα οποία ρωτάμε στην απογραφή. Παραδείγματος χάριν, αν υπάρχει ύδρευση, αν υπάρχει λουτρό ή ντους, αν υπάρχει τουαλέτα ή wc, ποια κύρια πηγή ενέργειας χρησιμοποιούν για μαγείρεμα, θέρμανση, αν υπάρχει ζεστό νερό. Πράγματα, δηλαδή, που μπορεί να πιστοποιήσει εύκολα το νοικοκυριό. Το νερό είναι κάτι που δεν πιστοποιείται από το νοικοκυριό, αν είναι πόσιμο. Από την άλλη πλευρά, όλες αυτές τις ποιοτικές μεταβλητές που αφορούν στην τουαλέτα, τον όροφο, τις ρωτάμε, για να δούμε και πράγματα κάθετης κοινωνικής διαστρωμάτωσης, που είναι ενδιαφέροντα για τους κοινωνικούς επιστήμονες

Τέλος, αναφορικά με το brain drain, ναι, υπάρχει ένα ειδικό ερωτηματολόγιο 14, μάλιστα, ερωτήσεων, που ζητάμε 14 μεταβλητές, που έχει να κάνει με το επώνυμο, το όνομα και του πατρός του προσώπου, ο οποίος μετανάστευσε, η σχέση του με το νοικοκυριό, το φύλο, η ημερομηνία γέννησης, η οικογενειακή κατάσταση, όταν έφυγε για το εξωτερικό, η χώρα γέννησης, η υπηκοότητα, το επίπεδο εκπαίδευσης, όταν έφυγε για το εξωτερικό, οι τίτλοι σπουδών, το έτος αναχώρησης από την Ελλάδα, η χώρα αρχικού προορισμού, η χώρα διαμονής, κατά την απογραφή, ο λόγος αναχώρησης στο εξωτερικό, ο λόγος παραμονής στο εξωτερικό.

Αυτά τα στοιχεία είναι αρκετά και απαντούν σε πολλές ερωτήσεις, με βάση τις ερωτήσεις που έθεσαν και άλλοι Βουλευτές, σε σχέση με τα ποιοτικά χαρακτηριστικά της απογραφής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Η κυρία Κομνηνάκα είχε θέσει μία ερώτηση προς την εκπρόσωπο της ΕΣΗΕΑ, η οποία, δυστυχώς, δεν είναι στη σύνδεση, λόγω ανειλημμένης υποχρέωσης. Οπότε, τον λόγο έχει ο κ. Γερογιάννης.

**ΔΗΜΗΤΡΙΟΣ ΓΕΡΟΓΙΑΝΝΗΣ (Διευθύνων Σύμβουλος της Αεροπορίας Αιγαίου Α.Ε. (AEGEAN AIRLINES))**: Σχετικά με την παραγγελία προς την Airbus για την ανανέωση του στόλου μας, παραμένει ενεργή. Έχουμε, μάλιστα, ήδη, παραλάβει μέσα στη δύσκολη αυτή χρονιά του 2020, στην καταστροφική χρονιά, 8 αεροπλάνα και οι παραλαβές των υπολοίπων 38 από τα 46, που ήταν η αρχική παραγγελία, εκτείνονται από το 2021 μέχρι το 2026. Προφανώς, έχει υπάρξει μία επέκταση προς τα πίσω για προφανείς λόγους της ολοκλήρωσης της παραγγελίας. Η παραγγελία αυτή έχει πολλά οφέλη, σε ότι αφορά και στο ποιοτικό κομμάτι της παροχής υπηρεσιών και στη συνεισφορά στο ελληνικό τουριστικό προϊόν, αλλά και στο κομμάτι των περιβαλλοντικών συνεπειών, καθώς έχει πολύ μικρότερα επίπεδα θορύβου και εκπομπές αεροσκαφών.

Αναφορικά με το ερώτημα που ετέθη για το πακέτο στήριξης, οποιαδήποτε άλλη επιλογή πακέτου στήριξης, αντίστοιχη με αυτή που έχει εφαρμοστεί σε άλλες χώρες της Ευρώπης, όποια άλλη επιλογή, δηλαδή, είχε γίνει, θα οδηγούσε σε πολλαπλάσιο κόστος για το ελληνικό δημόσιο, χωρίς δε να υπάρχει και επιπλέον απαίτηση συμμετοχής των ιδιωτών μετόχων. Συγκεκριμένα, για την περίπτωση της TAP, στην Πορτογαλία, μιας χώρας, η οποία είναι αντιστοίχων οικονομικών μεγεθών με την Ελλάδα, το κράτος ήταν, ήδη, μέτοχος της TAP, κατά 50% και αφού εισέφερε και το 1,2 δις για τη στήριξη στον κρατικό μεταφορέα, εισέφερε και, επιπλέον, χρήματα, για να αγοράσει το μερίδιο των ιδιωτών μετόχων και έτσι από το 50% να φτάσει στο 75% της συμμετοχής του στην πορτογαλική αεροπορική εταιρεία.

Παράλληλα, έχει τεθεί από το πορτογαλικό κράτος και ένα πλάνο restructuring restart, για το οποίο προβλέπεται κόστος 3,7 δις, στη διάρκεια από το 2021 μέχρι το 2025. Καταλαβαίνουμε, λοιπόν, ότι τα μεγέθη σε όλα τα άλλα πακέτα στήριξης, κατ’ αναλογία των μεγεθών της κάθε εταιρείας, είναι πολλαπλάσια, σε σχέση με το πακέτο στήριξης που, αυτή τη στιγμή, είναι σε συζήτηση για την AEGEAN.

Σε ότι αφορά στο θέμα των εργαζομένων, νομίζω ότι μάλλον δεν έγινε κατανοητό. Ο αριθμός των εργαζομένων δεν είναι 800. Ο αριθμός εργαζομένων στην AEGEAN, τον χειμώνα και ανάλογα με τη δραστηριότητα, κυμαίνεται, μεταξύ 2.000 και 2.300 ανθρώπων. Το καλοκαίρι, λόγω της εποχικότητας του τουριστικού προϊόντος και της πτητικής δραστηριότητας, αυξάνεται, μέχρι και 2.600 ή 3.000 ανθρώπους.

Επίσης, να σημειώσω, ότι, αυτή τη στιγμή, επιχειρούμε με μία μείωση 85% του συνολικού όγκου της δραστηριότητάς μας. Δηλαδή, έχουμε ένα 15% της συνολικής μας δραστηριότητας, σε σχέση με την αντίστοιχη περίοδο του 2020. Και έχουμε, κατ’ αντιστοιχία, μόνο το 25% των ανθρώπων μας σε αναστολή.

Προφανώς, η ελπίδα είναι το τέλος της πανδημίας και όλη η προσπάθεια είναι στην κατεύθυνση να ξαναβρεθούμε σε μία πορεία δυναμικής ανάπτυξης, όπως είχαμε βρεθεί και μέχρι το 2019, για να μπορέσουμε να ξαναβάλουμε μπροστά τη δραστηριότητα, ώστε να φτάσουμε πάλι στο σημείο να μπορούμε να συνεισφέρουμε στην ελληνική οικονομία, τα 390 εκατομμύρια ευρώ, τα οποία συνεισφέραμε το 2019.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καββαθάς, στον οποίον έχουν απευθυνθεί ο κ. Βιλιάρδος και ο κ. Καρασμάνης.

**ΓΕΩΡΓΙΟΣ ΚΑΒΒΑΘΑΣ (Πρόεδρος της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Ευχαριστώ, κύριε Πρόεδρε.

Σε ότι αφορά στα ερωτήματα του κ. Βιλιάρδου που αφορούν στο άνοιγμα των καταστημάτων εστίασης. Η θέση που διατύπωσε η Πανελλήνια Ομοσπονδία Εστιατορικών και Συναφών Επαγγελμάτων είναι, ότι δεν μπορεί να λειτουργήσει η εστίαση μόνο στους εξωτερικούς χώρους. Η λειτουργία τους μόνο με τα θερμαντικά σώματα, χωρίς προστασία από τα καιρικά φαινόμενα, είτε βροχή, είτε αέρα, είναι ζημιογόνος για τον κλάδο, χωρίς να δουλεύουν οι εσωτερικοί χώροι. Είμαστε σε επαφή με το Υπουργείο Ανάπτυξης και Επενδύσεων και με τον Υπουργό. Εκκρεμεί μία συνάντηση, γύρω στις 10 Φεβρουαρίου, για να καταθέσουμε τις προτάσεις μας για ένα βιώσιμο και ασφαλές άνοιγμα της εστίασης.

Σε ότι αφορά στην επιστρεπτέα. Πρέπει να τονίσω, ότι είναι το μόνο χρηματοδοτικό «εργαλείο», το οποίο, πραγματικά, έχει φτάσει στο σύνολο -θα μπορούσε κάποιος να πει- των μικρομεσαίων επιχειρήσεων και πολύ μικρών επιχειρήσεων και αυτοαπασχολούμενων. Βέβαια, χωρίς αυτό να είναι στο 100%. Στον 5ο κύκλο επιστρεπτέας, με τα γνωστά προβλήματα, ο κλάδος της εστίασης, κατά 40%, έχει μείνει εκτός 5ου κύκλου. Η πλειονότητα των επιχειρήσεων, σύμφωνα με τα μηνύματα που έχουμε από τα μέλη, είναι ότι πήραν 1.000 ή 2.000 ή 3.000 ή 4.000 ευρώ, στην πλειοψηφία τους και θεωρούν, ότι δεν είναι το ικανό ποσό εκείνο, που θα ανατάξει τις επιχειρήσεις, εάν λάβει κανείς υπόψη του, ότι μία μικρή επιχείρηση εστίασης, για να μπορέσει να λειτουργήσει, όντας κλειστή, χρειάζεται, μηνιαίως, περίπου 3.000 ευρώ.

Τα «λουκέτα», σύμφωνα με τα στοιχεία που έχουμε στη διάθεσή μας, είναι ότι τέσσερις στις δέκα επιχειρήσεις του κλάδου εστίασης είναι μπροστά στο φάσμα «λουκέτου»-πτώχευσης. Αυτό είναι, κατά δήλωση των επιχειρηματιών του κλάδου, μέσα από δύο έρευνες, τόσο του Ινστιτούτου της ΓΣΕΒΕΕ, όσο και του Επαγγελματικού Επιμελητηρίου της Αθήνας και ελπίζω να μην γίνει πραγματικότητα. Κατ’ εκτίμηση, μπορώ να πω ότι, αυτό το ποσοστό μπορεί να φτάσει στο 20%, το αμέσως επόμενο διάστημα, διότι βλέπουμε, καθημερινά, την αύξηση των «λουκέτων», βλέποντας ενοικιαστήρια ή πωλητήρια στις επιχειρήσεις του κλάδου.

Σε ό,τι αφορά στο ΤΕΠΙΧ ΙΙ και το εγγυοδοτικό, έχω πει και άλλες φορές, ότι δεν έχει φτάσει στη μικρή επιχείρηση, γιατί ήταν αποκλεισμένες οι επιχειρήσεις. Άλλωστε, θυμίζω στην Εθνική Αντιπροσωπεία, στην Επιτροπή, ότι η ΓΣΕΒΕΕ ήταν εκείνη που στις 20 Μαΐου του 2020 είχε ζητήσει να συγκληθούν οι Επιτροπές Οικονομικών και Παραγωγής και Εμπορίου σε κοινή συνεδρίαση, ώστε να έρθουν οι τράπεζες και η Αναπτυξιακή Τράπεζα και να μας πουν τι έγινε με το θέμα του ΤΕΠΙΧ. Δεν κληθήκαμε, όμως, όταν συνεδρίασε η Επιτροπή, παρ’ όλο που είμαστε εμείς αυτοί που το ζητήσαμε. Επειδή παρακολούθησα την Επιτροπή, η οποία είχε τεσσεράμισι ώρες διάρκεια, καμία απάντηση δεν δόθηκε από την πλευρά, τόσο της Αναπτυξιακής Τράπεζας, όσο και του Προέδρου της Ελληνικής Ένωσης Τραπεζών, παρά μόνο γενικές τοποθετήσεις, από που που αντλεί ρευστότητα που ελληνικό τραπεζικό σύστημα. Παρ’ όλο που είχαμε καταθέσει στην αρμόδια Επιτροπή και μία σειρά ερωτημάτων, τα οποία πολλά εξ αυτών, μάλιστα, είχαν γίνει και από τους παριστάμενους Βουλευτές όλων των Κομμάτων Συμπολίτευσης και Αντιπολίτευσης.

Σε ότι αφορά στις επιταγές, εμείς θεωρούμε ότι το μέτρο θα μπορούσε να λειτουργήσει στη λογική που το έθεσε και ο εκπρόσωπός της ΕΣΕΕ. Είχαμε πει, από τις 24 Μαρτίου, με επιστολή στο αρμόδιο Υπουργείο και σε συνομιλία και κοινοποίηση της επιστολής μας στην Τράπεζα της Ελλάδος, ότι έπρεπε να βρεθεί ένας τρόπος, έτσι ώστε να μετατοπιστεί το βάρος από τους κομιστές ή τους οπισθογράφους και να έχει το βάρος ο εκδότης. Εκεί χρειαζόταν η ουσιαστική στήριξη από πλευράς της Πολιτείας ή του τραπεζικού συστήματος, για να μην δημιουργηθεί το ντόμινο που καταστρέφει και «υγιείς» επιχειρήσεις, οι οποίες βρέθηκαν να έχουν στα χέρια τους αξιόγραφα, τα οποία δεν μπορούν να εισπράξουν. Βεβαίως, η ρύθμιση του Υπουργείου για το -20% του κύκλου εργασιών, αν προκύπτει από επιταγές, τους δίνει μία δυνατότητα να μην καταβάλλουν τον Φ.Π.Α, νομίζω, ότι είναι ένα θετικό μέτρο, αλλά δεν είναι αρκετό, για να βοηθήσει πραγματικά τις επιχειρήσεις που έχουν στα χέρια τους τέτοιου είδους επιταγές.

Τώρα σε ότι αφορά στην απαλλαγή εισφοράς και φόρων, που είπε ο κ. Αρσένης και τη μετατροπή της επιστρεπτέας, σε μη επιστρεπτέα, είναι ένα αίτημα που συζητείται το τελευταίο διάστημα έντονα στον δημόσιο διάλογο. Έχουμε το προσωρινό πλαίσιο για τις αλλαγές που έφερε και που είπε ο κ. Υπουργός, ο κ. Σταϊκούρας, στην τοποθέτησή του. Είναι θέματα που πρέπει να δει η Κυβέρνηση, σε συνεργασία και με τους κοινωνικούς εταίρους, έτσι ώστε να κάνουμε την καλύτερη δυνατή παρέμβαση με τις βέλτιστες πρακτικές που μπορούν να χρησιμοποιηθούν, προκειμένου να μην πληρώσουν βαρύ τίμημα, τόσο η επιχειρηματική κοινότητα, όσο και οι εργαζόμενοι στις επιχειρήσεις.

Είχαμε καταθέσει πρόταση και στη Βουλή σε προηγούμενο νομοσχέδιο, αλλά και στο Υπουργείο Εργασίας, με επιστολή μας, με την οποία θα μπορούσε να δοθεί ένα έκτακτο βοήθημα στους συναδέλφους αυτοαπασχολούμενος, μέσα από το Ταμείο Ανεργίας, το οποίο είχε 500 εκατ. € συνολικά, που έχουν μαζευτεί από εισφορές των Επαγγελματιών Βιοτεχνών και Εμπόρων, τα οποία χρησιμοποιούνται για οποιονδήποτε σκοπό, πλην του επιδόματος ανεργίας για τους αυτοαπασχολούμενους. Άρα, μπορούμε να πάρουμε από εκεί και να δώσουμε σε κατηγορίες που δεν είχαν άλλες χρηματοδοτήσεις από την πλευρά του Δημοσίου.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Μέγγουλης.

**ΑΝΤΩΝΗΣ ΜΕΓΓΟΥΛΗΣ (Νομικός Σύμβουλος της Ελληνικής Συνομοσπονδίας Εμπορίου Φθάνουν Επιχειρηματικότητας):** Ευχαριστώ, κύριε Πρόεδρε.

Τι εννοούμε, όταν συζητούμε για διαγραφή χρεών, ήταν το ερώτημα του κ. Βιλιάρδου. Καταρχήν, θα μπορούσαμε να συζητήσουμε τις ασφαλιστικές οφειλές των εμπόρων για τις περιόδους του «σκληρού» lockdown, δηλαδή, για τις περιόδους εκείνες που τα καταστήματα έμειναν κλειστά με κρατική εντολή. Είναι ένα ζήτημα δυναμικό, το οποίο ακόμη και τώρα εξελίσσεται.

Εμείς είμαστε ανοιχτοί σε κάθε συζήτηση πάνω σε αυτό. Προσπαθούμε να συστηματοποιήσουμε τις προτάσεις μας. Η ειδική εισφορά αλληλεγγύης θα μπορούσε για το νέο έτος να ισχύσει, ό,τι ίσχυσε και για το 2020, δηλαδή, κατάργηση, με δύο λόγια. Το ίδιο για το τέλος επιτηδεύματος, το ανέφερα, γιατί δεν ασκήθηκε ουσιαστικό επιτήδευμα το 2020. Η προκαταβολή φόρου θα μπορούσε να «τραβήξει» και εκείνη, για τα εισοδήματα του 2021, ανάλογο δρόμο, με αυτόν που «τράβηξε» για τα εισοδήματα του 2020.

Γιατί τα λέμε όλα αυτά; Γιατί οι αναστολές και οι αναβολές θα φτάσουν, γύρω στον Απρίλιο-Μάιο του 2021, να γίνει ένα «βουνό» από χρέη, που μπορεί να φέρει τις μικρομεσαίες, κυρίως, επιχειρήσεις σε πραγματικό αδιέξοδο. Αντιλαμβάνομαι, ότι, με βάση το ισχύον πλαίσιο, δεν μπορούμε να μιλάμε για διαγραφή βεβαιωμένων οφειλών και χρεών προς την εφορία. Πάντως και αυτό είναι ένα θέμα, που, υπό κανονικές συνθήκες, δεν θα το βλέπαμε ποτέ, αλλά δεν έχουμε κανονικές συνθήκες. Ζούμε σε πρωτόγνωρες καιρούς και, ενδεχομένως, οι πρωτόγνωροι καιροί απαιτούν και επιβάλλουν και πρωτόγνωρα μέτρα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, τους συναδέλφους και τους φορείς για τις νέες τοποθετήσεις.

Από την πλευρά μου, θα κάνω τέσσερα σχόλια. Για την Aegean δεν τοποθετήθηκα, γιατί νομίζω, ότι κατά τη διάρκεια της προχθεσινής μου ομιλίας-παρέμβασης, κατέθεσα -εκτιμώ- με πληρότητα και με σαφήνεια, το μέγεθος του προβλήματος που αντιμετωπίζουν οι αερομεταφορείς και τα αεροδρόμια, τα συγκρίσιμα μεγέθη βοήθειας που δίνει η ελληνική πολιτεία και οι άλλες χώρες και τη δυνητική ωφέλεια που μπορεί να έχει το ελληνικό δημόσιο μέσα από τη συγκεκριμένη παρέμβαση. Διαπίστωσα, ότι, τουλάχιστον, οι συνάδελφοι, εκτός της Κοινοβουλευτικής Πλειοψηφίας, των δύο άλλων Κομμάτων δεν είχαν και πρόσθετα ερωτήματα να θέσουν.

Δεύτερον, η κατάσταση είναι πολύ δύσκολη και οι συνθήκες είναι πρωτόγνωρες και έχει δημιουργηθεί μία βαθιά και απότομη ύφεση που έχει επηρεάσει αρνητικά τους δείκτες, που αποδεικνύουν την κατάσταση των ελληνικών νοικοκυριών.

Ξέρετε πάρα πολύ καλά, ότι δεν διαβάζω, απλώς, αλλά μελετώ αυτά που δημοσιοποιείτε. Με αφορμή την προχθεσινή Έκθεση της ΓΣΕΒΕΕ, την μελετήσαμε και αποτυπώνει, πράγματι, τη δυσκολία. Ο κ. Καββαθάς στην πρώτη του παρέμβαση, αναφέρθηκε σε πτυχές της μελέτης της ΓΣΕΒΕΕ. Απλώς, η μελέτη έχει και άλλες πτυχές. Για παράδειγμα, λέει η μελέτη, ότι «φαίνεται πως τελικά το ποσοστό ανεργίας για το 2020 θα είναι, αν όχι, ελαφρώς χαμηλότερο, τουλάχιστον, αυτό του 2019». Και λέει η μελέτη, ότι «είναι προφανές, ότι τα μέτρα που έχουν ληφθεί από την Κυβέρνηση για τη διατήρηση των θέσεων εργασίας έχουν πετύχει τον σκοπό συγκράτησης απασχόλησης».

Επίσης, αναφέρει, ότι «τέσσερα στα δέκα νοικοκυριά δηλώνουν ως κύρια πηγή εισοδήματος το μισό, ποσό αυξημένο σε σχέση με το 2019. Από το εύρημα αυτό φαίνεται, πώς τα μέτρα που έχει λάβει η Κυβέρνηση για τη συγκράτηση της μισθωτής εργασίας, σε συνδυασμό με τα προγράμματα δημιουργίας νέων θέσεων εργασίας, έχουν επιφέρει θετική συμβολή ως προς τη διάρθρωση της εισοδηματικής πηγής των νοικοκυριών».

Η ίδια μελέτη της ΓΣΕΒΕΕ λέει για την αποτροπή μαζικών λουκέτων. «Τα μέτρα που έχει λάβει η Κυβέρνηση για τη στήριξη των επιχειρήσεων έχουν ανακόψει προς το παρόν τα μαζικά λουκέτα που προκαλούνται, κατά τη διάρκεια έντονων οικονομικών κρίσεων».

Ακόμη, λέει η μελέτη για τη μείωση των νοικοκυριών που αδυνατούν να εξυπηρετήσουν τα στεγαστικά τους. «Το Πρόγραμμα «ΓΕΦΥΡΑ» της σημερινής Κυβέρνησης έχει βοηθήσει στη μείωση των νοικοκυριών που αδυνατούν να εξυπηρετήσουν τα στεγαστικά τους δάνεια, περιορίζοντας τον αριθμό των νοικοκυριών που έχουν καθυστερημένες οφειλές».

Ως συμπέρασμα, δεν ωραιοποιώ καταστάσεις, αλλά καλό θα ήταν να παρουσιάζουμε όλη την εικόνα, μία δύσκολη εικόνα, μία δύσκολη πραγματικότητα που η ελληνική Κυβέρνηση έχει προσπαθήσει να αντιμετωπίσει.

Να προσθέσω δε και ένα κρίσιμο μέγεθος που θα το βρούμε μπροστά μας. Οι καταθέσεις στο τραπεζικό σύστημα, τον τελευταίο χρόνο, είναι αυξημένες, κατά 21 δισεκατομμύρια ευρώ και μην βιαστείτε να μου πείτε από πού προέρχονται. Θα σας πω εγώ. Τα 10,45 δισεκατομμύρια ευρώ, είναι γιατί είναι αυξημένες οι καταθέσεις των νοικοκυριών και το άλλο ποσό είναι των επιχειρήσεων, δηλαδή 50-50. Βλέπουμε, συνεπώς, ότι μέσα στην κρίση υπάρχουν πολύ αυξημένες καταθέσεις νοικοκυριών και επιχειρήσεων, με ότι σημαίνει αυτό για την επόμενη ημέρα.

Στην επιστρεπτέα προκαταβολή, που είναι ένα εξειδικευμένο θέμα, και στο ερώτημα, γιατί βρέθηκαν πολλές επιχειρήσεις εκτός, νομίζω αυτό το έχουμε συζητήσει και έχω δώσει στη Βουλή όλα τα στοιχεία.

Προφανώς, υπάρχει ένας δείκτης. Στην Ευρώπη, όπως ξέρετε, ο δείκτης είναι για πτώση του τζίρου, κατά 30%. Εμείς τον κρατήσαμε σταθερό στο 20% και βάλαμε την περίοδο Σεπτέμβριο με Δεκέμβριο του ΄20, σε σχέση με τον Σεπτέμβριο-Δεκέμβριο του ‘19 . Πάρα πολλές επιχειρήσεις και ελεύθεροι επαγγελματίες, πάνω από 260.000, είχαν αυξημένο τζίρο το ΄20 σε σχέση με το ΄19. Ένα ποσοστό είναι και στην εστίαση, με 9.434 επιχειρήσεις. Ναι, η εστίαση έχει πολύ σοβαρό θέμα και θα πρέπει συστηματικά να το βλέπουμε, αλλά ένα κομμάτι της εστίασης πήγε καλύτερα για τους λόγους που ξέρετε. Τιτλοφορείται «ντελίβερι». Κατ’ αντιστοιχία, θα μπορούσα να σας δώσω απαντήσεις για όλους τους κλάδους της οικονομίας.

Με τον κ. Καββαθά, πριν από δύο εβδομάδες, επικοινωνήσαμε και πάλι, πριν ξεκινήσει η εκταμίευση των πόρων στην επιστρεπτέα και είπαμε, ότι ειδικά στους κλειστούς κλάδους, θα διπλασιάσουμε τα ποσά, σε σχέση με τους άλλους κλάδους της οικονομίας και βάλαμε τα ελάχιστα όρια 2.000 και 4.000, ενώ η αρχική ανακοίνωση ήταν για ελάχιστο όριο 1.000 ευρώ σε όλους. Θα μου πείτε, αυτό καλύπτει όλες τις ανάγκες; Αν το δει κανένας μεμονωμένα και δεν προσθέσει την «επιστρεπτέα 4», που τα ποσά που δόθηκαν ήταν πολλαπλάσια για την περίοδο Σεπτεμβρίου-Οκτωβρίου που ήταν ανοικτή η εστίαση, θα καταλάβει, γιατί, αθροιστικά, θα πρέπει να κάνουμε μία διαφορετική αξιολόγηση.

Σε κάθε περίπτωση, η Κυβέρνηση έχει αποδείξει, ότι ακούει, ότι ενισχύει την πραγματική οικονομία, ανάλογα με τα δεδομένα που έχει.

Έρχομαι στην τελευταία παρατήρηση και θα ήθελα να κλείσω με αυτή. Και στις δευτερολογίες και στις τοποθετήσεις των Κομμάτων άκουσα έναν «καταιγισμό» μέτρων, χωρίς καμία ποσοτικοποίηση. Αυτά που άκουσα, αν τα αθροίσουμε, είναι πολλά δισεκατομμύρια ευρώ. Θα πρέπει να μιλάμε όλοι με προσοχή, με υπευθυνότητα και με διορατικότητα.

Τρία στοιχεία θα μοιραστώ μαζί σας και δημόσια. Την προηγούμενη εβδομάδα, η Κυβέρνηση, πιο συγκεκριμένα την Παρασκευή, πήρε κάποια ορθά μέτρα στο υγειονομικό πεδίο. Αυτά τα μέτρα που ισχύουν από την Παρασκευή, σε σχέση με τα μέτρα που ίσχυαν μία εβδομάδα πριν, κοστίζουν 500 εκατομμύρια ευρώ, σε μηνιαία βάση, στον Κρατικό Προϋπολογισμό. Για να έχουμε μία αίσθηση των μεγεθών, τα μέτρα της Παρασκευής είναι συν 500 εκατομμύρια, σε μηνιαία βάση. Ταυτόχρονα, τα έσοδα του Ιανουαρίου είναι «κάτω», σε σχέση με τις εκτιμήσεις του Προϋπολογισμού, διότι η οικονομία δεν λειτουργεί, όπως λειτουργούσε με βάση τις εκτιμήσεις του Προϋπολογισμού και τα δεδομένα που είχαμε τότε. Άρα, αυτές είναι αρνητικές εξελίξεις.

Η χώρα μας, ταυτόχρονα, την προηγούμενη εβδομάδα, βγήκε και δανείστηκε στις αγορές με ένα χαμηλό κόστος δανεισμού και η χώρα, την προηγούμενη βδομάδα, έδωσε στην ελληνική οικονομία ένα δισεκατομμύριο ευρώ. Πιο αναλυτικά, 301.689 επιχειρήσεις μοιράστηκαν 907 εκατομμύρια ευρώ. Στην επιστρεπτέα, 355.314 δικαιούχοι πήραν 42 εκατομμύρια επίδομα θέρμανσης και 39.355 ιδιοκτήτες ακινήτων πήραν άλλα 4 εκατομμύρια. Το ελληνικό κράτος, η ελληνική Κυβέρνηση, το ελληνικό δημόσιο είναι εδώ για να βοηθήσει.

Απλά, θα επαναλάβω, δίνοντας αυτά τα τέσσερα στοιχεία, τις δυσκολίες, την προσοχή που θα πρέπει να έχουμε όλοι στο τι ζητάμε, τη διορατικότητα που θα πρέπει να έχουμε στο τι θα ακολουθήσει και την ανάγκη όλοι να έχουμε μία υπεύθυνη στάση.

Εμείς θα συνεχίσουμε να είμαστε κοντά σε νοικοκυριά και επιχειρήσεις για όσο χρειαστεί, αξιοποιώντας, κατά τον βέλτιστο τρόπο, τους διευρυμένους βαθμούς ελευθερίας που δημιουργούμε, μέσω των εξόδων στις αγορές, αλλά λαμβάνοντας και υπόψη, ότι θα πρέπει όλα να γίνονται με οικονομική αποτελεσματικότητα και κοινωνική ανταποδοτικότητα και ότι οι πόροι είναι περιορισμένοι.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι’ εμείς ευχαριστούμε πολύ, κύριε Υπουργέ.

Κυρίες και κύριοι συνάδελφοι, σε αυτό το σημείο ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Παναγιώτης Κουρουμπλής, Κυριακή Μάλαμα, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

Τέλος και περί ώρα 14.55΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**